qundao/data-zh-poetry huggingface dataset:
戡定安南复封黎维祁为国王功成联句
作者：弘历
朝代：清
体裁：古风

承天庥命御纮埏，西北开疆晏□年。何事内讧闻海国，特申大义薄云天。南讹攸宅神尧典，交趾曰蛮小戴篇。术幻文郎绳结约，谋深质子弩隳弦。九区领郡田耕骆，二女兴戎浪跕鸢。唐至德烦都护镇，梁开平肇土豪专。使君瓜剖豆分夥，部领括囊卷席全。阅宋三封徒骫骳，虽元再伐竟迥邅。忽收忽弃如棋置，旋莫旋潭以贿迁。身篡国诛人窃国，惧西边觊吓南边。貂珰激变政诚紊，文武选愞威不宣。统定中华抚黎氏，心归外服拒吴滇。闻风早送军门款，向日恭呈故绶捐。厚往增金复加币，薄来物减并期连。叛亡弗纳天真大，忠孝如敦祚久延。理断守封园有蝶，仁施悔过厂分铅。宥加误杀陈词切，律治偷踰禀命虔。还械给资周难舶，通津近境惠商廛。宾来上塞臣真雁，喜听南巡孙见元。说赐古稀俾共仰，诗承朝泽望长绵。出奔眷属流离亟，求救隘河匍匐跧。守土吏因收以入，迷邦人始悉堪怜。兴初依郑长专柄，志欲戡黎借夺权。蛇矗两头家小姓，兔营三窟国南偏。栋亡章失狼驱虎，整卫戈称鹌搏鹯。衍困台城索蜜水，景婚主婿耀花钿。未成君越草莽舍，再燬都惊烽燧烟。僭号纪元一蠮螉，伪官留守百蚳蝝。下渔富括空仓谷，人税苛徵过市钱。徯我后群嗟独后，介于石但决几先。累朝奕世君臣分，绝继灭兴经史传。尺土寸疆非所利，固推予夺亦何孱。移将内郡乐郊土，给汝帑金免粥饘。涛泛乌雷催去棹，陆循马白赠归鞭。图标蓝粉非全陷，迎取契繻罔致愆。檄愈头风持义正，读应涕雪复雠湔。祗伤袖殒臂偏弱，猷弟理奴面缚骈。客去波蓬羁且徙，书投兰社感而涟。承筐伪贡严词斥，褫带遗臣僻径沿。大赌咒河整伍会，小阳春月出师便。台湾胜将图功速，滇省督臣却请坚。土著不妨资熟径，厂丁藉此启前旃。万钟散粟军宿饱，十载淘沙税预蠲。启德诚降司乡导，际清团众予流铨。许昌义返虚声破，乌大经驰劲队联。德色易形诏风动，严科必肃令霜悬。待兵暂驻欢情迓，下马偕行喜气阗。母子岭高云直度，昆崙关险夜曾穿。叔痴贼暂为囮耳，兄在弟母代匮焉。双使行经捧纶屡，一戎定即剖符遄。春卿驼纽新铸印，紫阁鸿文重赐笺。穷寇与开生路别，伏兵得讯诡谋颠。寿昌初到鸡鸣蚤，屯匪多人蚁聚膻。岳使飞来疑傅翼，蚩尤雾释总剸肩。黑旗柱右俱投帜，红帽嘉观已脱观。鹙善泅沈终自没，鸮思反覆岂容翩。市球再进栅虽密，岸壁少休江可填。架木右为阳觅渡，衔枚左实暗浮川。夹攻扫地尘俱净，差等施刑罪各缘。得间于书用囊罂，不期而合胜筵篿。近江收去船数十，守垒增来贼六千。结筏渡兵才二百，歼凶算级积奇纯。火飞鱼烂身偕腐，篆认枭渠顶半燃。泥首相迎民及族，秋毫无犯抚俄旋。生归那更歌鸲鹆，礼送宁闻叫杜鹃。三日册成恩莫大，万年觞晋境都平。城当逆水占消矣，泾布天威谶果然。聚米图披方练进，铸铜柱远伫缨牵。勋褒统帅桓兼谷，赉逮戎行伯与仟。方略有书遵智勇，春秋之法彻霄渊。武功六七兹蒇八，昊贶古今独异前。方寸旰宵惟自问，作何保泰作何乾。
截漕诗
作者：弘历
朝代：清
体裁：古风

截漕济灾区，初偶今成例。匪灾仍截漕，自我排众议。持筹慎所思，论亦经远计。独是秋稔处，官籴辄翔贵。陈陈致红朽，孰与资博济。以此足常平，市价自平易。德流则何有，效颇速邮置。湖南报有收，江右称乃积。二省听流通，天下可无事。补救殚我心，丰亨赖天赐。京庾实本根，储蓄贵有备。申命方伯臣，惠不可常试。
戴嵩斗牛图
作者：弘历
朝代：清
体裁：七言绝句

角尖项强力相持，蹴踏腾轰各出奇。想是牧童指点后，股间微露尾垂垂。
戴嵩骑牛图
作者：弘历
朝代：清
体裁：五言绝句

奇传戴嵩牛，牧人在瞳子。骑背擪参差，此法如何拟。
戴文进山水
作者：弘历
朝代：清
体裁：七言律诗

或坐溪堂或策筇，垂竿钧者泛孤�。幽人胜处适其适，高士写馀逢未逢。不雨崇峰犹气润，当秋丛樾尚阴浓。莫愁谷口蒲车至，复涧回峦锁正重。
戴衢亨获麃即赐之因成是什并令和韵
作者：弘历
朝代：清
体裁：七言律诗

围合山原飞走充，儒臣扈跸咏车攻。拈毫倚马本多秀，入帐执禽乃独雄。猎骑讶看非等类，文班喜语共和融。状元端是让前辈，大鹿小麃获则同。
户部侍郎韩鑅江南河道总督兰第锡奏报毛城铺漫溢并护安徽巡抚布政使周樽护河南巡抚布政使景安各奏毛城铺漫口下注情形诗以志事
作者：弘历
朝代：清
体裁：七言律诗

毛城铺本泄黄流，涨汇刷宽西裹头。漫溢已延及夏邑，洪波兼复至濉州。幸非正溜冲堤堰，且报补工筑固周。申谕大员胥努力，一勤防禦一资赒。
房山道中作
作者：弘历
朝代：清
体裁：五言律诗

朝曦散晏温，积雪化无存。霁景春郊蔼，归云山隩屯。大房开画㡧，金帝有陵园。遐想天聪代，征明此致言。
所见
作者：弘历
朝代：清
体裁：七言律诗

垦遍山田不剩林，馀粮栖亩幸逢霖。不教缇骑轻蹂躏，能忘蒿宫惕照临。愁以得之慰亦切，难而获者惜犹深。可知揽辔徐行处，多少思艰图易心。
所见
作者：弘历
朝代：清
体裁：七言律诗

所见丰歉虽不齐，圣有名言是我师。罪疑惟轻功疑重，赈教宁滥莫教遗。汲黯发粟诚知要，富弼救荒真合宜。惠鲜怀保常廑念，孰与共之良有司。
所过示总督尹继善巡抚爱必达
作者：弘历
朝代：清
体裁：古风

所过沮洳乡，民叹触目是。入疆觇田野，大都荒芜矣。高地纵种麦，或冀半收耳。低地麦复涝，青黄将安恃。翻犁播禾黍，复苦无种子。官借虽有例，吏胥弊无已。罪固孔距心，吾岂徒责已。方伯日随銮，尔我同见此。设更无实政，责又将谁委。方面逮有司，如臂之使指。其遍历穷乡，民瘼周详视。开仓贷谷种，加赈赒流徙。惠必使遍沾，仍防蠹役技。勖哉各尽心，庶俾疮痏起。
扇淳室
作者：弘历
朝代：清
体裁：七言绝句

吴样新成扇式室，满窗清籁绿篁林。淳风设喻民怀始，尚觉惭哉大宝箴。
扇淳室
作者：弘历
朝代：清
体裁：古风

室以扇为式，扇淳因取名。取名固易耳，副名岂易能。且即斯室言，新样非古营。踵事日增华，远矣茅土情。弗戒而强词，词佳何足称。去去不回顾，顾之惭愧生。
扇淳室
作者：弘历
朝代：清
体裁：七言绝句

扇式为房额即景，顾名辄复廑思存。民风未觉臻虞夏，两字扇淳那易言。
扇淳室口号
作者：弘历
朝代：清
体裁：七言绝句

书室半圆肖扇为，扇淳遂以额题楣。今来小坐思其义，即境称名内忸之。
扇淳室口号
作者：弘历
朝代：清
体裁：七言绝句

室形如扇创吴工，取式为之肖乃同。憩弗以欣却以愧，几曾民物被淳风。
扇淳室口号
作者：弘历
朝代：清
体裁：七言绝句

巧样轩斋效扇为，扇淳因以额檐楣。据床每觉增恧若，思义顾名类背驰。
扇淳室口号
作者：弘历
朝代：清
体裁：七言绝句

江南室样肖为之，缀景无过偶一时。设曰淳风扇比户，顾名乃谓不相宜。
扇淳室戏题
作者：弘历
朝代：清
体裁：古风

新样出吴中，肖之亦已久。室如扇之形，而艰持以手。艰持何以扇，况淳易扇否。踵事日增华，对此滋自丑。
扇淳室有怀
作者：弘历
朝代：清
体裁：古风

室肖江南样，题额楣间置。虽因缀景为，然每思其义。百里风不同，千里俗已异。斯民三代民，日下谁所致。君难触处难，扇淳言岂易。
扇薰榭六韵
作者：弘历
朝代：清
体裁：五言排律

敞榭式文扇，扇薰因与名。如常张月半，不动致风清。宁渠珍六角，端知胜五明。竹声摇处爽，花影画中荣。曰禹惭无间，缅虞企载赓。阶泉奏琴韵，解愠切予情。
扎什伦布庙志事
作者：弘历
朝代：清
体裁：五言律诗

扎什伦布者，须弥福寿称。班禅来驻此，示寂送归曾。廓喀昨寇彼，官军今讨应。事端职由是，捷报盼飞腾。
扎什伦布庙志事叠去岁诗韵
作者：弘历
朝代：清
体裁：五言律诗

班禅来驻锡，祝寿七旬称。赉予多无算，贪侵劫有曾。发师问辜直，知罪乞降应。一瞬三年迅，黄衣喜气腾。
扎什伦布庙落成纪事
作者：弘历
朝代：清
体裁：七言律诗

华言福寿等须弥，建以班禅来祝釐。旧例已遥遵顺治，新工犹近比康熙。层楼初耸辉佛日，万树分栽蔚慧枝。一语欲询驻钖者，有为法也抑无为。
扎卜扎雅木碗
作者：弘历
朝代：清
体裁：五言律诗

草根成木质，西藏著灵奇。既是佛经地，何虞毒物施。足承金镂虺，口缘铁蟠螭。面目本来好，多斯文饰为。
打鱼
作者：弘历
朝代：清
体裁：古风

打鱼本意去鲇鳢，为其食鱼暴不已。大罟小网毕技求，鲦鲿鲤鰋出波死。鲇鳢百不一二获，是谓非爱害之耳。世事宁无亦若斯，絜矩吾将慎厥始。
打鱼
作者：弘历
朝代：清
体裁：古风

数年打鱼曾未为，兹当长夏偶为之。打鱼非缘烹饪计，打鱼仍图养育滋。园中水自有高下，建闸斯分内外也。内则常牣园湖中，外则一去无留者。外河濊濊兹施罛，欲以打鱼置内湖。大网两岸揶榆掣，近矶群力邪许呼。鲤鲢鳣鲔随所取，水盆满置噞喁口。波涛永失事则无，底用长歌叹杜叟。悠然而逝亲见斯，子产之欺谁能施。取之外厩置中厩，荀息之策诚非漏。
打鸭行
作者：弘历
朝代：清
体裁：古风

涿州城北春水生，涿州城南野鸭鸣。鸣鸭集水人打鸭，我亦因为打鸭行。打鸭非缴亦非罗，臂鞲鸭鹘沿溪河。放鹘旋空鸭避匿，长竿驱出芦丛多。鸷鸟下击才一瞥，水禽落魄脑觜裂。烂湘细脍固畅意，腥风泣釜何由说。我欲试观淀池澳，虞人致词颇中窍。打鸭于河不于淀，汪洋竿击殊难到。诡辨善避姑漫论，寻思究亦弗观妙。鹘乎鹘乎尔胡不为牛，不解捕鹿为珍羞。秃蹄穿领服田畴，以生百谷无疆休。
托和鼐行
作者：弘历
朝代：清
体裁：古风

我师攻围贼库车，临冲茀茀四面罗。旧降伯克为我用，其名鄂对显秩加。备知彼中之形势，悉告将臣防周遮。托和鼐通塞里木，贼来援者所必过。爰遣达克他那瞭，遂见踪迹详寡多。以计诱贼贼遂至，请为前导剿贼窠。发师顺德讷率往，堂堂之阵谁逆睋。贼不自量犯两翼，两翼飞驰张鹳鹅。长箭大炮如雨下，狂�奔乱气消磨。填沟受杀敢回顾，血流漂杵时无何。剿贼二千四百馀，伤我十数忠堪嘉。是为狂�第一战，遂叨天佑威荒遐。军书曰驰六百里，奏函夜至披衣视。赐官锡禄酬庸勋，克城更待颁恩旨。讨逆伐罪非得已，鲸鲵京观岂所喜。
执友亦木根如意也执友其旧名并刻黄山主人延龄长命客字于上樛然古穆置乾清宫錞于中即已百年矣
作者：弘历
朝代：清
体裁：古风

仙骨棱棱谁执友，主人即是黄山否。深山大泽弗屑居，秘殿崇宫永为守。灵根突兀挐龙蛇，奇文缠缪走蝌蚪。汉唐以上不可知，汉唐以下诚无有。錞于倒置不待叩，个中妙义凭会取。静为用亦谢指挥，八千春秋斯并寿。
扫雪
作者：弘历
朝代：清
体裁：古风

一雪万物怡，园林足佳致。皴巘屏画开，铺冰镜光腻。晴将就消融，惜此精英气。培树待徐化，春雨夫何异。扫收集舆儓，督课命园吏。山拟银重装，林似玉倒缀。匪缘延宾除，亦岂烹茶试。根荄积润泽，发生益纯粹。集事藉于众，行赏论以次。惠而实不费，费亦非伤惠。
扫雪
作者：弘历
朝代：清
体裁：五言律诗

扫雪必行赏，仆儓早候之。未成分寸际，那可饰装为。今日素真积，培林泽倍滋。天恩诚赐我，分惠亦其宜。
扫雪
作者：弘历
朝代：清

扫雪必行赏，仆台早候之。未成分寸际，那可饰装为。今日素真积，培林泽倍滋。天思诚赐我，分惠亦其宜。
扫雪
作者：弘历
朝代：清
体裁：古风

腊前及春后，屡沾六出瑞。滋麦兼去螣，原田有赖积。庭除乃作泥，不无扫荡事。弃之良可惜，因缘得佳计。俾壅树之本，润比膏雨渍。新植根深舒，旧林枝长遂。集役不徒然，视劳赏次第。既以资栽培，复不孤天赐。颁惠洽众欢，一举三善备。
扫雪
作者：弘历
朝代：清
体裁：古风

雪落固已佳，雪晴尤足喜。扫将培树根，迩年成例矣。因之赏并行，一举两得是。傍午密云徂，畚筐早毕俟。铺冰不可收，积地犹堪取。旋顾禁林中，万玉为输委。爱物惜天泽，素心恒若此。
扬芬港二首·其一
作者：弘历
朝代：清
体裁：七言绝句

水程至此合停船，港号扬芬以底传。应为芰荷香十里，春来叶却未田田。
扬芬港二首·其二
作者：弘历
朝代：清
体裁：七言绝句

舣舟尽可度宵分，行馆何须筑渚濆。我与土臣皆合念，不虞之誉岂真芬。
扬芬港得诗四首·其一
作者：弘历
朝代：清
体裁：七言绝句

扬芬盖以芰荷香，春仲何由袭水芳。却是停舟有别会，波光澹澹接天光。
扬芬港得诗四首·其三
作者：弘历
朝代：清
体裁：七言绝句

擒魁海外靖妖氛，贰负缚来亦逮闻。却命生祠立赤嵌，此扬芬乃实扬芬。
扬芬港得诗四首·其二
作者：弘历
朝代：清
体裁：七言绝句

题名世代原难考，毁誉人间讶已纷。德政设如俗吏者，真扬芬抑假扬芬。
扬芬港得诗四首·其四
作者：弘历
朝代：清
体裁：七言绝句

水纤牵舟到早仍，楼门俯淀远波澄。厌他十景虚点缀，翻溷空明却弗登。
扶云亭
作者：弘历
朝代：清
体裁：七言绝句

落斜峰脚向东低，一笠翼然俨若栖。设使山云净飞去，倩谁四柱为扶携。
批宣化奏报得雨摺漫题
作者：弘历
朝代：清
体裁：七言绝句

火种刀耕瘠苦州，及时得雨庶登秋。因批欣慰旋停笔，却望中天慰变愁。
批摺
作者：弘历
朝代：清
体裁：七言律诗

仲春下浣江右摺，批揽并同前者题。优渥早知湖南北，沾霏继奏粤东西。浙闽深透穫可卜，云贵悠遥种亦齐。独是目前望霖急，羞看喜色仰群黎。
批摺
作者：弘历
朝代：清
体裁：古风

批摺敕时几，政务关綦要。而于筹雨旸，更切农功劭。今年江以南，大率时若告。山陕及甘肃，亦不愁旱涝。京畿接齐豫，三省盖同调。春末至夏初，纵雨勿优膏。逮六月上旬，盈尺泽方乐。此地近外藩，俱已渥霈报。齐豫较却远，陆续兹奏到。大田及晚种，均可秋成约。更幸每快情，未致愁霖淖。虽然秋尚遥，惟慎志敢傲。
批摺
作者：弘历
朝代：清
体裁：古风

批摺详事理，讵惟凤诺允。河南及山西，同日报雪信。河南率遍沾，或及尺馀准。卫辉尚欠泽，戚戚廑民窘。山西则普被，即可翻犁畛。并称奉朱批，再霈斯益善。果因至诚感，天庥示灵朕。览奏增惭愧，诚格无远近。腊底霰略霏，积地将三寸。今复逾半月，盼泽日以紧。格远弗格近，自问殊滋哂。
批摺
作者：弘历
朝代：清
体裁：古风

无日不批摺，愁多欣慰少。先忧后乐人，此意应当抱。今晨毕沅报，甘霖深透好。灾壤普回苏，西成望万宝。继阅书麟奏，石田尚枯槁。各属将成灾，寤寐惄心摽。五万请截漕，恐不敷用了。再请截十万，备赈灾民保。斯则早降旨，而麟尚未晓。哀哉安徽民，老幼艰温饱。忧豫移忧歙，南望增烦恼。
批摺
作者：弘历
朝代：清
体裁：七言律诗

日常批摺发行营，肯以巡疏机务情。济兖重称沾雨透，淮扬兼报畅雷鸣。南粮二进继头进，齐地麰萌续麦萌。却见凭舆出土者，寸馀待泽为怦怦。
批摺
作者：弘历
朝代：清
体裁：古风

题疏核明试，摺奏取密捷。孰不关民瘼，一一亲批答。勤政匪今日，谨守成家法。剑川报地震，穷黎被伤压。汀郡复报水，骤涨浸城堞。一日闻两灾，南望心怵慑。怵慑岂徒云，济众有区分。讵贵修省名，而忘实政仁。发帑速出积，发粟速出陈。救灾如救火，宁滥毋遗贫。大端既粗示，善推致谆谆。豫齐麦有收，晹雨时皇州。迩来心略慰，览摺顿增愁。勤民不讳灾，我志孚遐陬。是以九州牧，直陈无顾留。李沆独见称，未必真嘉谋。
批摺
作者：弘历
朝代：清
体裁：七言绝句

齐东西及河南北，麦已登仓报雨佳。批摺原称欣悦览，仰观云作剧愁怀。
批摺口号
作者：弘历
朝代：清
体裁：七言绝句

每览报丰常意喜，及批告歉辄眉颦。非关片刻心无定，愁亦由衷慰亦真。
承光殿
作者：弘历
朝代：清
体裁：古风

三推耕耤回，涂顺临崇殿。松枝轻霭低，花色明霞绚。仪天名久消，太液波犹见。飞潜禽鱼适，暄凉节候变。鉴古惕有赫，自强励无倦。
承光殿
作者：弘历
朝代：清
体裁：五言律诗

似月琉璃界，中规詄荡闉。蝀鳌横饮练，鳷鹊密铺银。乘暇境寻胜，含韶景凑新。时行饶乐意，嘉与物皆春。
承光殿
作者：弘历
朝代：清
体裁：七言律诗

地临北渚崇台据，名取西京胜国贻。玉蝀亨衢接闺闼，琼华翠色映罘罳。金源景概指琪树，明代波澜在液池。鉴夏抚兹常致凛，觐文繄我更勤思。
承光殿
作者：弘历
朝代：清
体裁：五言律诗

承光匪自今，建置溯辽金。古树籁宜听，新春景重寻。轻阴生岛侧，宿雪积墙阴。怵尔怀殷鉴，无遑悦志吟。
承光殿
作者：弘历
朝代：清
体裁：五言律诗

曾城巍邃殿，宴罢一登临。地迥春风早，迹陈古木森。唐花多淑色，时鸟有和音。与物欣韶泰，琼华又布阴。
承光殿
作者：弘历
朝代：清
体裁：七言律诗

朵殿中间埤堄高，光春临眺兴因豪。庭前桧匝阴千步，堤外船添水一篙。机畅鸢飞与鱼跃，景明玉蝀复金鳌。低云又隐西山色，好及耕时润土膏。
承光殿
作者：弘历
朝代：清
体裁：七言律诗

朵殿年芳入绮钱，崔巍疑陟阆风巅。琪花瑶草神仙地，细雨柔风上巳天。阴凝琼华遮半塔，波涵太液漾轻船。登临底识予心慰，四野春膏沃甫田。
承光殿
作者：弘历
朝代：清
体裁：七言律诗

每还宫禁无非事，亟往园亭切问安。暂憩常欣于便道，俯吟实畅此遐观。节临首夏清阴布，水足今年太液宽。人意天心胥顺适，越因兢业敢因欢。
承光殿
作者：弘历
朝代：清
体裁：七言律诗

碧殿金鳌据左陲，来乘路便每神移。乔松四面皆宜画，诡石一拳都入诗。琼岛春阴飞湿翠，液池新水涨轻漪。书堂小憩闻天籁，谋耳清泠意与迟。
承光殿
作者：弘历
朝代：清
体裁：五言律诗

祈春回法驾，路便一登临。雪积西山远，波涵太液深。盆梅新岁色，庭桧古时阴。韶景融芳润，因之畅素心。
承光殿
作者：弘历
朝代：清
体裁：七言律诗

衣更祭服便途中，遗迹金源朵殿崇。已度春阴琼岛北，尚迟秋籁液池东。古松也放新钗嫩，睡鸭还消细篆融。返籞林无问安事，不堪卒读默伤衷。
承光殿
作者：弘历
朝代：清
体裁：古风

视朝蒇嘉仪，更衣临便殿。风入千年松，飒爽谢挥扇。古人此乘凉，徒向志中见。苍翁笑婆娑，志岂曾觌面。
承光殿
作者：弘历
朝代：清
体裁：五言律诗

诘旦还清禁，明晨将视朝。路岐临杰构，座里眄重霄。云散天容畅，雨沾暑气消。到兹忧慰屡，松桧自森乔。
承光殿
作者：弘历
朝代：清
体裁：七言律诗

还宫御殿具常仪，以雨传宣命罢之。去岁本同今岁日，今年却较去年迟。承光路便清堪憩，太液波增朗入披。起麦苏禾及时节，益钦益戒敢嬉怡。
承光殿
作者：弘历
朝代：清
体裁：五言律诗

金元最陈迹，禁外苑之中。枚实临池回，往来熙绩同。祭归诚有恪，古对思无穷。默念乘除际，难谌惕切衷。
承光殿
作者：弘历
朝代：清
体裁：五言律诗

雉堞郁岧峣，承光旧迹标。金元事已往，松柏古增遥。液俯冰将解，岛翘阴复招。雨佳雪亦可，总属泽春苗。
承光殿三首·其一
作者：弘历
朝代：清
体裁：七言绝句

三峤飞来秀所钟，崇基朵殿抗疏龙。虬枝天矫扶珠缀，郁作当时翠影浓。
承光殿三首·其三
作者：弘历
朝代：清
体裁：七言绝句

遗迹金元一慨然，踞盘形胜揽全燕。空澄何似瀛池水，玉蝀秋风五百年。
承光殿三首·其二
作者：弘历
朝代：清
体裁：七言绝句

曾闻一月日边明，尚觉歌声绕绣甍。此际倚栏飞逸兴，却殊云树吊华清。
承光殿作
作者：弘历
朝代：清
体裁：七言律诗

崇台广殿御桥头，祭罢更衣少憩留。时卉欲酬新节令，老松不较古春秋。仙瀛犹隔林云表，太液初开奁镜流。旬日阔违殷问寝，命舆无暇事遨游。
承光殿作
作者：弘历
朝代：清
体裁：七言律诗

曾城十二匪昆崙，每凭朱栏兴欲轩。白帝素娥留古栝，秋风太液自金源。暇当绨几身聊憩，景入纱疏意与存。重构舆梁利行旅，新看虹影饮波翻。
承光殿作
作者：弘历
朝代：清
体裁：七言律诗

来往才经半月馀，承光春色欲昌如。波融三海碧微嫩，柳护一城黄渐舒。迅矣景时人不让，望哉捷信驿犹初。所欣近更跂翻切，片刻何曾得悦予。
承光殿即景
作者：弘历
朝代：清
体裁：七言律诗

金源乔木荫松槐，簇就团圞七宝台。太液秋风窗里挹，西山颢气座间来。墨壶琴荐俱堪抚，阁漏阶签且漫催。馥郁天香飘桂子，此花雅合月中栽。
承光殿即景有感
作者：弘历
朝代：清
体裁：七言律诗

春祈蒇礼右方坛，路便承光磐以桓。黻冕入斋因易服，栖迟据案遂传餐。南瞻正切即闻捷，北驾非关欲问安。回忆十年无此事，不禁抚景暗凄酸。
承光殿古栝行
作者：弘历
朝代：清
体裁：古风

五针为松三针栝，名虽稍异皆其侪。牙槎数株倚睥睨，岁古不识何人栽。夭矫落落吟万籁，盘拿郁郁排千钗。徒闻金元饰栋宇，两人并坐传齐谐。瓮城久闭殿阁寂，绮榱落色风筝摧。珊瑚反挂珠帘断，乔柯雪夜乌鸣哀。嗟嗟偃蹇凌云姿，难辞根干缠蒿莱。往来或有寻题者，吊古感慨多徘徊。琼华遗迹惜就圮，况近紫禁城西隈。爰葺爰筑命匠人，事殊经始攻灵台。时向重基驻行跸，金鳌蜿蜒空明皆。盘桓嘉荫抚寿客，真堪弟视竹与梅。春朝绿云参天青，秋夕碧月流阴皑。灵和之柳非伦比，沧桑阅尽依然佳。沧桑阅尽依然佳，呜呼种树之人安在哉。
承光殿得句
作者：弘历
朝代：清
体裁：七言律诗

高阁绮筵庆落成，蓼萧燕誉会公卿。瑟丝琯竹欣仪具，玉蝀金鳌取暇行。广殿春明最古迹，团城太液即仙瀛。抚兹粥粥怀殷监，敢曰今方际治平。
承光殿更衣即景有作
作者：弘历
朝代：清
体裁：七言律诗

南郊雩祭蒇仪回，途便更衣朵殿来。树抚金源层盖古，波临太液一奁开。衣衫雨后凉犹峭，几席风前静不埃。欲返御园问慈豫，无须佳处久徘徊。
承庆堂
作者：弘历
朝代：清
体裁：七言绝句

承庆当年训意深，其如乖面命违钦。即今两字谋于目，永世恒传惕在心。
承庆堂自警
作者：弘历
朝代：清
体裁：五言律诗

堂额瞻承庆，尧文寓意深。未能副储德，实以忽天临。继序兹谁责，觐扬敢不钦。满招谦受道，保泰惕予心。
承禧寺
作者：弘历
朝代：清
体裁：五言律诗

皇祖行冬狩，年年跸过斯。一区瞻梵宇，两字额云楣。兹益闾阎富，全无鸟兽滋。欢欣迎老幼，累洽永承禧。
承露盘·其一
作者：弘历
朝代：清
体裁：七言绝句

耸峙青霄万丈亭，凭将天露炼元形。汉皇若果升仙去，安得人间有茂陵。
承露盘·其二
作者：弘历
朝代：清
体裁：七言绝句

青鸟曾传玉阙言，须臾王母降前轩。人君自有长生术，五帝三王万代尊。
承露轩
作者：弘历
朝代：清
体裁：五言律诗

古柯背笼屋，碧水面围门。抚迹常思祖，肯堂敢忘孙。继绳虽有志，巍荡那能论。乐利至今者，犹承雨露恩。
承露轩
作者：弘历
朝代：清
体裁：七言绝句

松轩潇落有书筵，树古全赢铜铸仙。试看瀼瀼承瑞露，依然宝瓮见尧年。
承露轩
作者：弘历
朝代：清
体裁：七言绝句

羲画依然楣㭒存，松风落落静琴尊。百年安乐黔黎辈，孰不深承膏露恩。
把钓
作者：弘历
朝代：清
体裁：五言绝句

秋湖鱼鲜饵，把钓意如何。爱此空明景，如闻欸乃歌。
抑斋
作者：弘历
朝代：清
体裁：七言绝句

到处书斋名曰抑，此为旧室益殷吾。外王内圣进修业，志则诚能抑也无。
抑斋
作者：弘历
朝代：清
体裁：五言律诗

昔读武公诗，书斋因额之。威仪德隅凛，敬慎远犹思。饬已臻尚未，治人艰可知。如云警既耄，将亦逮其时。
抑斋
作者：弘历
朝代：清
体裁：古风

重华读书时，抑以养潜德。负扆莅政后，抑以受众益。他年逮倦勤，似乎无事抑。然而乾之上，文言明垂则。守正戒不知，何莫非抑式。顾名思义间，勉以终身力。
抑斋
作者：弘历
朝代：清
体裁：五言律诗

长春仙馆中，斋额泐青宫。到处兹数典，坐来惟恧躬。业修德进未，昔日此人同。祗有抑然志，庶几如武公。
抑斋
作者：弘历
朝代：清
体裁：五言律诗

青宫旧题额，懿戒儆怀吾。书室每仍以，初心敢忘乎。威仪审缜密，严正谨廉隅。一再尊闻揆，惟增愧恧俱。
抑斋口号
作者：弘历
朝代：清
体裁：七言绝句

伯玉使人于孔子，嘉其改过未能乎。抑之六十馀年者，试问学臻抑也无。
抑斋口号
作者：弘历
朝代：清
体裁：七言绝句

抑斋本是少年居，随处频教署额书。致政诚能居此室，武公庶得岁相如。
抑斋口号
作者：弘历
朝代：清
体裁：七言绝句

抑斋题自青年久，其后命名随处宜。设果他时居此者，武公恰是著词时。
抒藻轩
作者：弘历
朝代：清
体裁：七言绝句

今岁春迟候亦迟，负冰鱼陟始流澌。绿蒲白芷看全未，待藻抒犹两共之。
抒藻轩
作者：弘历
朝代：清
体裁：五言律诗

文轩书院里，松植已成鳞。潇洒尘氛远，精良笔砚陈。窗曦原似故，砌卉又从新。擘纸将抒藻，澹华期返淳。
抒藻轩
作者：弘历
朝代：清
体裁：七言律诗

荟芳书院里书室，餍饫优游皆合宜。水态山容伴静憩，礼园义圃引清思。即看韶景成章处，可识天工抒藻时。绨几閒吟那更藉，象陈无妄是吾师。
抒藻轩志愧
作者：弘历
朝代：清
体裁：古风

既以识六义，抒藻谁能无。然而难言之，讵在雕虫乎。脩辞立其诚，方为君子儒。至于临政治，尤在戒欢娱。华藻或邻斯，投好将承趋。义经有明训，吉人辞寡夫。四集三万章，是诚应愧吾。
折花
作者：弘历
朝代：清
体裁：七言绝句

怪底蜂衙闹锦丛，曲栏春事已匆匆。朝来纵不呼僮折，也会随风作乱红。
抚宁道中
作者：弘历
朝代：清
体裁：七言律诗

老矣惭乎懒策鞭，肩舆徐度小春天。山阴积雪山阳化，关外观丰关内连。场圃茨京惬民望，闾阎温饱慰心悬。二陵佳气行行远，不拟重瞻益黯然。
抚顺城
作者：弘历
朝代：清
体裁：古风

洪武城抚顺，意在抚顺我。后季政令乖，乃并失辽左。国初开创时，首事天宠荷。遇雨将旋师，礼王言听可。遂致降永芳，馀城悉下妥。户民给田庐，普俾毋失所。今经百馀年，未免墉垣堕。戊戌命重脩，兹来阅巍峨。永绎无正言，思难慎毋惰。
抢风
作者：弘历
朝代：清
体裁：古风

西风舟逆西，东风舟逆东。榜人例守此，谓之抢上风。及至过桥洞，捍格反不通。天下本无事，扰之因人庸。矫枉过正者，何不用其中。
护云南巡抚费淳报麦豆收成九分有馀诗以志慰
作者：弘历
朝代：清
体裁：七言律诗

滇南僻处万山中，舟楫由来古不通。凿井耕田资本地，土司民属庆同丰。幸非黔省遭苗燹，喜并督臣立武功。既已南瞻为之慰，抚躬惟益滇无穷。
护云庄
作者：弘历
朝代：清
体裁：古风

云护及护云，一二二而一。从龙云龙从，昌黎言岂失。负山搆云庄，三楹架书室。容容与为入，英英与为出。安得无事坐，其理探精密。
护云庄
作者：弘历
朝代：清
体裁：五言律诗

偶步护云庄，云无朗霁光。虽非望霖际，颇觉值晴长。夏日方腾赫，岩风忽似藏。何当名副实，一雨变新凉。
护云庄
作者：弘历
朝代：清
体裁：七言绝句

净敛天衣一片无，村庄近远眼前俱。腰镰铚艾黄云遍，即此宁非护者乎。
护云庄
作者：弘历
朝代：清
体裁：七言绝句

夏云正作奇峰际，峰护庄如云护庄。恰自滃濛岰㠡入，不因分别见真常。
护云庄
作者：弘历
朝代：清
体裁：古风

夏山能出云，云出山还护。庄在万山中，护云此其故。容容幻高低，霭霭纷布濩。膏泽既已沾，继沾岂辞屡。分明点笔处，回望失归路。
护云庄
作者：弘历
朝代：清
体裁：古风

灵山解出云，云出山还藏。韩愈有佳文，其意颇可方。岩居虽不多，高下如仙庄。写楹挹叆靅，带几沾衣裳。观云似图画，对云成诗章。西成兹已定，晴雨胥无妨。敛忽一空碧，变却万顷黄。
护云庄口号
作者：弘历
朝代：清
体裁：七言绝句

屈指雨过十馀日，炎风暑气炽如熏。虽非亟望然需泽，分付岩庄莫护云。
护云庄得句
作者：弘历
朝代：清
体裁：七言绝句

云护山斯山护云，庄居恰好与平分。偶来席不煖坐去，肤寸已沾弗藉勤。
护云庄有会
作者：弘历
朝代：清
体裁：古风

名山能出云，云出仍护山。庄坞倚山搆，护云庄则然。譬之君爱民，民亦亲君焉。相资相得彰，是理本易诠。彼其秦越视，如浮云蔽天。有会因成谣，此谣非等閒。
护国寺
作者：弘历
朝代：清
体裁：古风

护国祗园已有年，胜迹灵踪传日下。谁知今日梵王宇，乃是前元丞相舍。我屡经过未临顾，问古寻诗其可罢。初冬清跸移御园，道便琳官一停驾。重扃狞有开明守，曲砌明争越绫砑。森然乔木荫玉墀，纷若丰碑傍云榭。天人帝释各殊相，或喜而龂怒而咤。夜摩兜率六欲天，其次脩罗鬼王伯。能仁端居乃无为，信有三摩司造化。试思舍宅福何在，墨胎翁妪相看乍。幞头凤帔易旧装，祗博腐儒相奖借。道同岂必系衣冠，雀弁黄收异周夏。北魏金辽率殷鉴，谬云复古罪无赦。当年燮理责难辞，翁而有知首肯谢。甲第潭潭富且宏，周览规模增感讶。隔街燕国有赐居，其门如水才三架。
护山东巡抚国泰奏报得雨诗以志慰
作者：弘历
朝代：清
体裁：七言律诗

为廑山左播秋麰，谕问曾教驰驿邮。方据奏称需泽亟，遂欣报到被恩优。高原下隰犁争出，暖烘寒迟种可投。一例顾南豫差远，未知沾否更因愁。
护山东巡抚江兰河南巡抚穆和蔺各报得雨诗以志事
作者：弘历
朝代：清
体裁：七言律诗

孟之雨雪胥曾告，仲复春甘兹各呈。皆我民资皆为慰，此偏泽靳此增怦。较于昨岁虽堪待，得莫是心即近盈。搦笔欲吟不成句，自知老合鲜怡情。
护广西巡抚英善奏报早稻收成八分有馀诗以志慰
作者：弘历
朝代：清
体裁：七言律诗

粤西州县殊汉土，汉土由来皆子民。早稻八分穫馀庆，晚田通省兆称均。东资兼喜邻疆济，南望真纾比户贫。农报多闻稔鲜歉，幸哉今岁惕增寅。
护树
作者：弘历
朝代：清
体裁：古风

沿山种稚树，拱把未长大。恐防鹿蹂践，园人为遮盖。护之以枯枝，绕树束其外。嫩条不得伸，雨露艰沾溉。颓兀鲜生意，匪爱其实害。知然去太甚，格物亦一快。
护理云南巡抚费淳贵州巡抚冯光熊各报稻禾收成九分有馀诗以志事
作者：弘历
朝代：清
体裁：五言律诗

滇黔地极远，禾稻报应迟。馀过九分穫，庥蒙万姓怡。灾无独有稔，幸此缱他思。停笔增深愧，鲜宁方寸知。
护理安徽巡抚布政使周樽报麦收分数诗以志事
作者：弘历
朝代：清
体裁：五言律诗

今岁麦收者，大都中稔多。歙徽仍若此，齐鲁竟如何。下穫亦艰致，六分恐尚讹。志嘉弗志劣，讳饰我为么。
护理山东巡抚布政使江兰奏报得雨诗以志事
作者：弘历
朝代：清
体裁：五言排律

廿八此沾雪，微嫌二寸才。慰中兼惜耳，望外得欣哉。其日山东雨，春田六指培。北南霰集厚，左右泽均该。惟此优渥欠，虑其麰麦灾。肯云时可待，益切忸徘徊。
护理山西巡抚蒋兆奎奏报秋收八分诗以志慰
作者：弘历
朝代：清
体裁：七言律诗

秋收奏报抚臣司，偶出承宣护理宜。好雨西巡卜登矣，微乾夏闰每廑之。幸逢其后甘膏霈，乃得而今中熟贻。苦乐民生视丰歉，教难言吁屡绥寅。
护理山西巡抚郑源璹报秋禾收成八分有馀诗以志慰
作者：弘历
朝代：清
体裁：七言律诗

迩年山陜率多收，霖应夏时潦鲜秋。斯固运行天贶沐，却虞盛满我心筹。幸而知俭民风朴，不致争奢物力偷。馀以八分实中稔，拈毫西望慰心悠。
护理江西巡抚布政使托伦奏报早稻收成八分有馀诗以志事
作者：弘历
朝代：清
体裁：七言律诗

自春徂夏雨旸充，麦已稔收稻复丰。本拟十分穫称上，却因数县减为中。肯缘足釜之怡悦，而忘向隅者困穷。慰即不无忧亦有，承宣可以识吾衷。
护理河南巡抚吴璥山西巡抚蒋兆奎陜西巡抚秦承恩各报雨诗以志慰
作者：弘历
朝代：清
体裁：七言律诗

山东已悉雨沾甘，左近仍廑省有三。河北河南胥泽被，种迟种早卜秋堪。十州六府属均报，嘉澍夏膏禾普含。最远西秦告时若，暵愁京县独怀惭。
护理河南巡抚布政使李承邺奏报得雨诗以志慰
作者：弘历
朝代：清
体裁：五言律诗

抚军来觐谒，印合护藩司。欣报春霖日，恰同山左时。麦苗谷芽润，傍县各州滋。奏牍关民务，行营随处披。
护理河南巡抚景安直�总督梁肯堂各报秋禾收成八分有馀诗以志慰
作者：弘历
朝代：清
体裁：七言律诗

发摺不同到日同，八分馀报穫禾丰。递因豫远直近此，熟在南先北后中。二釜胥堪称岁稔，连疆稍足济民穷。持盈保泰吾恒意，怵栗惟殷敢懈衷。
护理福建巡抚印务伊辙布奏报雨水收成分数诗以志慰
作者：弘历
朝代：清
体裁：七言律诗

寅亮诚怜旧督贤，抚臣海外未言旋。即真新简方登道，护理因之得奏笺。禾稻秋收八分上，原田雨泽七闽全。总戎安渡鹿仔港，乃系苞桑释远牵。
护理陜西巡抚布政使毕沅奏报陜省膏雨频沾麦田畅茂诗以志慰
作者：弘历
朝代：清
体裁：七言绝句

北省均资麦有收，麦收惟赖雨沾优。迩来次第闻嘉信，欣慰之馀盛满忧。
护陕西巡抚图萨布报雨诗以志慰
作者：弘历
朝代：清
体裁：七言律诗

谷雨节过农务要，田禾渥泽正殷需。灵湫太白施奇佑，佳澍秦郊庆普敷。吐穗升浆资颗粒，黄童白叟共欢娱。最怜膏被东西日，豫省偏教叹向隅。
报国寺十韵
作者：弘历
朝代：清
体裁：五言排律

彰义街旁寺，开堂久自元。增脩传胜国，祝嘏为慈尊。又数百年阅，那庄严相存。往来惜颓废，葺构省华繁。幢石难寻址，虬松尚护门。毗卢弗见阁，祗树不妨园。顶礼观音在，传闻窑变原。静观因有会，了识未忘言。成矣宁无坏，今兮古漫论。五言识颠末，聊当屃碑攑。
报恩寺六韵
作者：弘历
朝代：清
体裁：五言排律

路问长干里，声传古寺钟。城头瞻塔凤，溪口渡桥龙。宛识清凉近，真看瑞霭浓。金轮三国始，雁堵九霄重。祝嘏香花列，摅诚绅佩从。慈宁无量寿，长愿过乔松。
报雨
作者：弘历
朝代：清
体裁：七言律诗

畿南口北已微沾，祗有近京泽太廉。云弱势如谋敛去，风颠气转酿凉添。庶徵蒙圣奚辞咎，虚望庚辛几度占。报雨人常期我慰，讵知一慰一愁兼。
披襟楼
作者：弘历
朝代：清
体裁：古风

书楼临晴空，四邻骋望通。披襟向所颜，寥廓豁心胸。我怀入秋月，我袖延春风。然而不在斯，后乐先忧中。虑惟周万民，尊敢恃九重。宋祖门洞开，意实与彼同。
披襟楼
作者：弘历
朝代：清
体裁：古风

书楼足骋目，遂以号披襟。良辰一拾级，因之别会心。骋目亦何要，会心在自斟。心必有所怀，怀具襟之深。披襟对万物，廊然大公临。艺祖洞开门，先得此意谌。
披襟楼
作者：弘历
朝代：清
体裁：古风

偶登披襟楼，因思披襟义。人各有襟怀，蕴中各深閟。对面千里如，倾吐实艰示。必也廓然公，兼之坦若意。胥忘物我心，乃契光霁致。设云畅远观，未悉颜额志。
披襟楼
作者：弘历
朝代：清
体裁：七言绝句

几架书楼傍碧池，远观近俯总相宜。飒然风至披襟处，宋玉微言有所思。
披襟楼
作者：弘历
朝代：清
体裁：七言绝句

拾级披薰天籁翻，飒然清听意为轩。雄雌蓦尔相衡处，讽谏敢忘宋玉言。
披襟楼
作者：弘历
朝代：清
体裁：七言律诗

池上楼还陟上层，披襟佳景得相应。宁惟纵目了无碍，颇觉开怀与共澄。弃暇雅欣伴芸帙，当春亦自缀华镫。何须冰水閒衡校，总在光明镜里凭。
披襟楼
作者：弘历
朝代：清
体裁：古风

艺祖洞开门，甚协布公理。是楼曰披襟，盖亦寓其旨。襟怀本廓然，披露无隐尔。愿与天下共，而况在朝士。舜犹虑后言，吾敢不惧此。设曰受清风，藐乎其小矣。
披襟楼
作者：弘历
朝代：清
体裁：七言绝句

高楼拾级一披襟，嫩暖薄寒实称心。却忆雌雄讽宋玉，庶人难共惕犹深。
披襟楼自警
作者：弘历
朝代：清
体裁：七言绝句

开诚心以布公为，能此莫如虞舜时。犹有面从后言者，披襟岂可易言之。
披霞榭
作者：弘历
朝代：清
体裁：古风

溪榭正向西，斜阳蒸霞起。日夕山气佳，而更润以水。澄淡映紫碧，波縠含云绮。因思泉明句，得半而已耳。倚栏揽其全，生面别开此。
披青室戏题
作者：弘历
朝代：清
体裁：七言绝句

绿树重阴布已齐，菁葱一色羃高低。我非拟步青云者，骋望犹然目欲迷。
披香殿
作者：弘历
朝代：清
体裁：古风

披香殿，营自唐，谲谏却有苏世长。谓是炀帝之所为，雕杗镂壁何炜煌。倾宫鹿台古岂无，庸主为此非兴王。太宗闻之亦惊讶，卿谏似直实多诈。臣谏虽诈心则忠，千金惜费实可风。云龙风虎自景从，泰陛讵与叔世同。君不见十六院开西苑里，当时朝士皆唯唯。
抱冲室
作者：弘历
朝代：清
体裁：七言绝句

冲为深亦复为虚，生白因知室此如。设喻临民及莅政，满盈是戒足箴予。
抱冲室
作者：弘历
朝代：清
体裁：七言绝句

堪娱义府将经笥，讵诩茅茨及土阶。早识民碞深可畏，敢忘延访抱冲怀。
抱冲室
作者：弘历
朝代：清
体裁：五言律诗

山北此书室，古香贮静芬。亦时资探秘，何有践尊闻。砌茁鸡冠蕊，窗含螺黛纹。冲怀胥欲抱，义更切为君。
抱冲室
作者：弘历
朝代：清
体裁：古风

山阴几架房，高下随山势。升降总拾级，得平书室置。即此生白中，实具抱冲意。然吾有进焉，讵惟揽景际。受人与受言，江海不择细。顺应而无我，庶几题额契。
抱冲室
作者：弘历
朝代：清
体裁：古风

示谦谢庄赋，训虚张华诗。二义均切我，静室则何知。然我处室中，夫岂无所思。受益玩易象，戒盈体书辞。十笏亦渊然，游息欣相宜。
抱冲室
作者：弘历
朝代：清
体裁：古风

精室山之阴，朴斲深且和。因名抱冲室，庭前列古柯。芳菲虽云遥，潇落斯无过。可以纵远睇，可以供清哦。养此方寸田，守约得实多。
抱朴草堂
作者：弘历
朝代：清
体裁：古风

万境从心生，心亦借境托。充诎缘朝市，寥落因林壑。御园多亭台，草堂斯偶作。谢彼誇丹青，爱兹饶淡泊。抱朴惬素怀，可以读书乐。
抱朴草堂
作者：弘历
朝代：清
体裁：古风

园中缀景无弗用，几架草堂不妨有。俗士侈以为出尘，狷人重以为享帚。二者于我都莫涉，临溪隙地作因偶。宁希东鲁为学遁，亦岂浣花安困守。遐哉黄屋非尧心，中心藏之知愧否。
抱朴草堂
作者：弘历
朝代：清
体裁：七言绝句

尧心曾是非黄屋，缀景茅茨搆草堂。爱此还淳真抱朴，胜他峻宇与雕墙。
抱朴草堂
作者：弘历
朝代：清
体裁：五言律诗

弥月愁望雨，草堂未一过。润馀叩门薜，生意满庭莎。忧喜我无定，殷勤物共和。掞笺试拈句，才觉兴来多。
抱朴草堂
作者：弘历
朝代：清
体裁：五言律诗

径入竹篱曲，堂逢茅舍开。朴欣无与比，趣以不频来。嘉荫当庭直，閒花傍砌偎。几间供笔砚，得句便言回。
抱朴草堂
作者：弘历
朝代：清
体裁：古风

溪环山复围，于中搆草屋。矮墙砌块石，曲径植脩竹。为屋亦弗多，其名曰抱朴。既觉悦素心，更以畅遥目。常携渊明诗，小坐便把读。
抱朴草堂
作者：弘历
朝代：清
体裁：五言律诗

矮屋竹篱处，茨茅阶土堂。雅宜阅农务，不啻赏烟光。水带门前曲，风来窗下凉。惟应静者住，去矣万几忙。
抱朴草堂
作者：弘历
朝代：清
体裁：古风

草堂搆溪上，潇落真觉宜。岂惟缀景然，茅茨繄我思。望古治未逮，兴言空尔为。架亦有诗书，几亦有琴棋。缱彼穷檐民，圭窦安同斯。
抱朴草堂
作者：弘历
朝代：清
体裁：七言律诗

草堂数典草房为，彼实依山此傍池。讵曰知仁企合德，亦云茅土不忘思。�梅芳浅春当孟，书史趣深几暇时。节近上元悬綵炬，谓斯弗称略惭之。
抱朴草堂
作者：弘历
朝代：清
体裁：古风

草堂枕清溪，舣舟一徙倚。不惟谢雕斲，兼且卑阶戺。明志以澹泊，沃心有书史。书史非空言，鉴人还鉴已。餍饫而优游，盖欲忘去矣。亭台亦岂无，视总弗如此。
抱朴草堂
作者：弘历
朝代：清
体裁：古风

草堂祇两间，庭前森古树。枯枝集寒鸦，倪迂笔不误。且看画意张，聊待嘉荫布。怡情讵华镫，悦心惟竹素。谁谓御园中，而有茅檐趣。
抱朴草堂
作者：弘历
朝代：清
体裁：五言律诗

草堂称抱朴，白屋煦春和。可共万民豫，惟虞六幕讹。淳风那易返，藻句尚频哦。缅想茅茨世，还应抱愧多。
抱朴草堂
作者：弘历
朝代：清
体裁：五言律诗

草堂虽缀景，抱朴意犹深。既念茅檐苦，敢忘阶土心。绕门有流水，对户亦遥岑。一卷唐诗在，浩然什合吟。
抱朴草堂
作者：弘历
朝代：清
体裁：七言绝句

覆檐为草草铺庭，却待东风未放青。莫为草堂兹作古，狮园曾是肇前型。
抱朴草堂
作者：弘历
朝代：清
体裁：五言律诗

诛茅偶为室，抱朴久名予。净几弗施绨，明窗称展书。因思彼黎庶，可似此安居。自返多惭愧，宁徒缀景虚。
抱朴草堂
作者：弘历
朝代：清
体裁：七言律诗

轩楹近觉厌华庨，洁治书堂覆草茅。欲拟幽人犹未得，敢言古帝恐成淆。閒披芸简窗前朗，静听松风户外敲。津逮漫言由李葛，仙家与我却无交。
抱朴草堂口号
作者：弘历
朝代：清
体裁：七言绝句

笔砚精良乐一时，便教抒兴与摛词。草堂抱朴名相称，所愧还淳身先之。
抱朴草堂口号
作者：弘历
朝代：清
体裁：七言绝句

草堂筑以念民穷，茅葺竹编宛朴风。入屋原看陈绨几，恧思贫巷可能同。
抱朴草堂自讼
作者：弘历
朝代：清
体裁：古风

茅茨古所尚，巍乎弗可暨。今也大不然，徒以供景缀。室同政岂同，言之增惕愧。知而未能行，嗟乎愆益积。
抱清楼
作者：弘历
朝代：清
体裁：七言绝句

书楼悬额抱清牌，讵为游情山水佳。悠以九州久万世，皇哉国计蕴哉怀。
抱清楼
作者：弘历
朝代：清
体裁：七言绝句

回廊曲折自通幽，拾级登临纵远眸。妙合而凝冲以静，佳名真副抱清楼。
抱素书屋
作者：弘历
朝代：清
体裁：五言律诗

书屋冰池上，真称在玉壶。诗宜王氏句，画是李家图。意足惬怀抱，法宁论有无。尼山标妙旨，津逮祇瞠吾。
抱素书屋
作者：弘历
朝代：清
体裁：古风

书屋山之阴，朴斲非藻棁。室实藏委宛，廊亦循曲折。硌砟既延步，于焉称休歇。开窗揽岩姿，岩林叶未发。漫诮画鲜韵，却见山有骨。适然称素抱，宜向兰台说。
抱素书屋
作者：弘历
朝代：清
体裁：五言律诗

书屋镜清左，况于曲院中。尘情不期远，素意自无穷。信矣惬怀抱，宜哉忘色空。假山铺积玉，先获我心同。
抱素书屋
作者：弘历
朝代：清
体裁：五言律诗

倚山绕曲池，面势雅称宜。栋不饰金碧，窗常纳秀奇。登临初岁景，蕴酿好春时。绘事如相拟，惟商可语诗。
抱素书屋
作者：弘历
朝代：清
体裁：古风

前后围曲池，池冰都未解。屧步弗数武，书屋于焉在。在表乃素色，在里乃素宰。冲漠窈窕间，相需如有待。漫言虚生白，小矣白受采。几简偶来游，净几吟潇洒。潇洒讵宜耽，勤劳以为楷。
抱素书屋
作者：弘历
朝代：清
体裁：古风

古峰假亦真，乔树华亦素。书屋搆其间，偶涉原成趣。既已忘筌蹄，那更言鱼兔。澄心契大初，即境饶清悟。
抱素书屋
作者：弘历
朝代：清
体裁：七言绝句

后素宁为绘事哉，学诗学礼此中该。因思富丽春元景，也自冬贞淡汉来。
抱素书屋
作者：弘历
朝代：清
体裁：五言律诗

回廊遵诰屈，朴屋得清嘉。触目曰惟素，游情不在华。柳将舒眼缬，梅已发心花。试看春生处，譬于绘岂差。
抱素书屋
作者：弘历
朝代：清
体裁：五言律诗

处处有书屋，率颜抱素名。讵惟玩佳语，缘是惬恒情。雨后松阴飒，风前花气清。耽幽亦成累，得句命舆行。
抱素书屋
作者：弘历
朝代：清
体裁：五言律诗

夤缘曲廊上，朴筑据岩巅。似此最幽迥，允宜味简编。却嫌少清暇，小憩便言旋。抱素付书屋，今年与昔年。
抱素书屋
作者：弘历
朝代：清
体裁：古风

平湖潋于外，曲涧淙乎里。书屋祗三间，叠石为其址。映带总清泠，顾盼绝尘滓。春意才发硎，春物未昌绮。乃悟文学商，善言诗也已。
抱素书屋
作者：弘历
朝代：清
体裁：五言律诗

择胜搆书堂，周遭带碧塘。开窗玩芳芰，得径自脩篁。匪所誇丹雘，允宜贮缥缃。因之悟礼后，揭妙十贤商。
抱素书屋
作者：弘历
朝代：清
体裁：古风

拳石可称峰，亩泉可称沚。洒然山水间，书屋得于此。宁须命管弦，雅宜玩书史。辞岂务其华，理欲研其旨。素志抱于何，祈年靡终始。
抱素书屋
作者：弘历
朝代：清
体裁：七言绝句

朴斲书斋砚席清，涵今茹古足陶情。讵惟绘事斯津逮，益欲淳风是训行。
抱素书屋
作者：弘历
朝代：清
体裁：七言绝句

碧琳琅处结云巢，画意诗情入咏敲。必有素然后有绘，让他书屋占前茅。
抱素书屋
作者：弘历
朝代：清
体裁：古风

素为绘事先，商也悟礼后。怀抱恒托斯，万几应其有。是宁渠玩景，而实修德薮。却非尚虚无，敛锡民胥受。然亦足佳睇，玉巘近临牖。
抱素书屋
作者：弘历
朝代：清
体裁：古风

试问素何最，最应无过雪。书屋雪之中，素景越清绝。石态镂冰棱，竹韵霏琼屑。屡来讶始遇，欲去竟惜别。抱素抱于素，题额笑倒设。
抱素书屋
作者：弘历
朝代：清
体裁：七言绝句

重阴覆爽叶婆娑，书屋萧閒宿雨过。设向个中论绘事，后于此者定应多。
抱素书屋
作者：弘历
朝代：清
体裁：五言律诗

面水虽非广，背山不在高。颇饶知仁趣，亦足性情陶。敦朴祛繁务，归真得静遨。听然忽自哂，何事尚摛毫。
抱素书屋口号
作者：弘历
朝代：清
体裁：七言绝句

逐步改观随处憩，因之时复有诗酬。不如书屋抱其素，恒此千春与万秋。
抱素书屋小憩成咏
作者：弘历
朝代：清
体裁：七言律诗

明日当斋今日閒，进宫之便一游攀。阳坡雪化阴坡积，池水冰凝瀑水潺。风拂柳条弱无力，春来梅萼喜开颜。如将绘事相衡较，吾亦会心后素间。
抱素书屋有会
作者：弘历
朝代：清
体裁：古风

无华不因素，素乃华所以。椎轮大辂驾，落叶龙艘驶。然则欲去华，应自去素始。素固不可去，华又安能止。当此踵增日，蒿目其难矣。
抱素书屋有会
作者：弘历
朝代：清
体裁：古风

绕室虽假山，沿阶则真水。于斯山水间，朴斲三间耳。林待绘乎坡，藻未梳于沚。是胥素之意，此屋乃享此。而我适来憩，澹然契沃启。
拈花寺
作者：弘历
朝代：清
体裁：古风

暂乘紫机暇，言访青莲宇。穹窿真穹窿，阳山卑尔许。云栈历觉路，山泉汲法雨。春景青帝绘，石脂赤松取。遂造古道场，信是出尘所。太湖当我胸，云烟与吞吐。如如者西竺，皇皇者东鲁。此既未能逮，彼又何曾补。徘徊两增惭，把笔欲忘语。买臣乃俗吏，往事奚足举。
拈题
作者：弘历
朝代：清

信手拈题信口哦，树头叶少树根多。秋山四壁明无障，野水平湖冻不波。雉避风藏深草谷，鹿知寒下向阳坡。授衣时节豳诗咏，蒿目民艰竟若何。
拒马河
作者：弘历
朝代：清
体裁：七言绝句

春冰才解水淙淙，雨过遥源玉积峰。一谷寒风送征辔，得毋举趾迟三农。
拒马河
作者：弘历
朝代：清
体裁：古风

芦荻莽孤烟，鸥凫集寒渚。竹箭退秋深，沙痕露远屿。舟师底用呼，浮桥舒燕羽。俯瞰激湍波，仰眺空澄宇。桥上往来人，秋怀夫几许。
拔达山八骏马歌
作者：弘历
朝代：清
体裁：古风

大宛骏马斯已奇，拔达山骏奇倍之。方隅贵山南以西，献馘称臣诚识时。良骥服皂纳赆随，青骢送喜领群蹄。捷音早共红旗驰，坚昆底定我马归。鹘其英鸷色其骐，洱海一战搴厥旗。获良翻以徕白羲，有騋紫电名雅宜。扫尘灭迹追无遗，服远在德不在威。阚虎已老兹其妃，虾蟆一跳丈六齐。掉尾肃肃白玉题，呈览按队过荷池。祥霞辉映光配藜，逸足未骋望可知。籋云底藉鞭箠施，徒观骨格皆英姿。揣称且命儒臣为，天闲调习付有司。待予秋狝徐试骑，譬霍集斯居京师。富贵之更教礼仪，游阊阖兮观玉台。初非求马兴戎麾，销兵从此含生熙。
拔达山汗素尔坦沙贡刀歌
作者：弘历
朝代：清
体裁：古风

献馘早已嘉摅诚，薄来厚往遣使行。感恩致贡器用呈，佩刀一握偃月形。两马先之白与青，边臣代进达帝京。出鞘丽水跃如星，昆吾割玉古所称。铦锋铸出浪人精，宝钿金错太丽生。皮室革带坚且轻，无所用也方销兵，付弆武库徵来庭。
招凉榭
作者：弘历
朝代：清
体裁：古风

三庚方入伏，热乃候之常。嘉荫清波裔，有榭曰招凉。坐实堪忘暑，而予意徬徨。恐仍致云兴，幸而露日光。散以碧天净，庶几协时旸。旋复自为咎，愿美心太忙。
招凉榭
作者：弘历
朝代：清
体裁：古风

今岁逢闰秋，七月如六月。炎曦炽溽土，蒸热歊犹勃。水榭曰招凉，循名实弗越。崇阴下石壁，爽风拂林樾。对以清净心，浡暑去如忽。幼龄承欢地，瞥眼宣白发。景物故不殊，继绳力勉竭。
招凉榭
作者：弘历
朝代：清
体裁：古风

今年沾雨早，晨夕尚微凉。迩来晴始定，云净晅日光。卓午乃觉炎，爽榭坐相羊。嘉荫度籁轻，暑气潜何方。既幸禾渥膏，复庆麦宜旸。却恐志之欣，即为敬所忘。五字以自箴，惕息惟徬徨。
招凉榭
作者：弘历
朝代：清
体裁：五言律诗

仙庄称避暑，水榭更招凉。云巘列峭茜，烟波铺渺茫。砌芳动轻籁，阪树远斜阳。妙趣非言会，忘言趣越长。
招凉榭
作者：弘历
朝代：清
体裁：古风

傍午小炎蒸，山田正资长。秋长利在农，岂计碍游赏。近西得阴早，信步寻凉往。豁然水云榭，适可悦俯仰。襟袖觉飒寒，眉目为清朗。举头见题额，副实诚不爽。
招凉榭
作者：弘历
朝代：清
体裁：五言律诗

午热图延爽，因之水榭虚。绿阴风果峭，蓝尾暑全祛。欣为秋宜稼，愁虞雨致洳。愁欣浑不定，临眺且踌躇。
招凉榭
作者：弘历
朝代：清
体裁：古风

午热复觉炽，言憩招凉榭。便自清风来，副名信堪讶。西峰本无缝，乔树则有罅。延飔而蔽曦，妙境夺造化。然予引馀思，嬗代弗相假。即看飒飒秋，已谢炎炎夏。奚用更招凉，且此欣宜稼。
招凉榭
作者：弘历
朝代：清
体裁：古风

嘉荫之下芳草多，塞水无定流成河。西峰遮夕阳，北谷来风凉。三间虚榭堪徜徉，万民疾苦吾心藏。于此聊以验岁月，亦不自道傲羲皇。
招凉榭
作者：弘历
朝代：清
体裁：七言绝句

地近西山得阴早，秋来婪热藉招凉。讵因飒爽清烦虑，却幸西成候正长。
招凉榭
作者：弘历
朝代：清
体裁：古风

夜雨霁将旬，郁炎迩日盛。朝暮虽爽凉，午暄特蒸凝。长此恐致旱，先忧已怲怲。思量渥澍佳，驱暑叶农庆。或云利收麦，是故恶夫佞。
招凉榭
作者：弘历
朝代：清
体裁：五言律诗

婪暑剧难胜，招凉榭可凭。林疏延籁入，峰峻致阴增。体爽亦何有，农祥还欲徵。山田新得雨，万宝藉暄登。
招凉榭
作者：弘历
朝代：清
体裁：七言律诗

山庄无处不招凉，此处招凉最异常。已谢葛衣坐来换，便拚纨扇箧中藏。阶临渌水祛尘远，檐拂苍松引籁长。何必对时称畏日，可知多稼正宜旸。
招凉榭
作者：弘历
朝代：清
体裁：古风

山庄称避暑，水榭曰招凉。是日腾炎酷，适此坐相徉。乔木布荫深，崇岩落阴长。加俯前溪澄，亦有清波扬。可以捐纨扇，宁须解葛裳。西南吐英英，酿势其即霶。
招凉榭
作者：弘历
朝代：清
体裁：五言律诗

山庄称避暑，溪榭号招凉。并用原不悖，相需乃得彰。三朝晴致热，一雨飒湔旸。既喜仍既愓，吾心太失常。
招凉榭
作者：弘历
朝代：清
体裁：古风

山高日先下，川阔风偏来。敞榭搆其间，招凉信宜哉。昨近午热剧，郁燠犹未回。明知利稼穑，阳曝实栗催。延缘至此间，顿觉暑气摧。心神为洒然，点笔称清陪。
招凉榭
作者：弘历
朝代：清
体裁：七言律诗

已觉秋凉何必招，却因婪尾略馀歊。笑他热似老来健，例我吟如债合消。日转西峰阴得早，风翻乔树爽偏邀。便蒸为雨应无碍，农候三庚正利荞。
招凉榭
作者：弘历
朝代：清
体裁：五言律诗

敞榭羃嘉荫，秋凉聊复招。近西阴得速，临水爽来遥。果觉衣增飒，竟堪扇罢摇。心怀别有喜，催熟晚田苗。
招凉榭
作者：弘历
朝代：清
体裁：古风

明日当立秋，今日犹夏节。晴曦赫数朝，郁蒸为酷热。炎官设孤注，金帝让馀烈。宜旸共农欣，招凉适已悦。在彼在此际，吾意向谁说。
招凉榭
作者：弘历
朝代：清
体裁：古风

晓凉午热恒山庄，不常之常乃真常。今朝卓午颇觉热，肩舆因即来招凉。虚榭果然有独擅，阴浓风飒信白藏。炎熇不知避何处，生衣欲换纱衣裳。有喜点笔不在此，在彼山田实栗晅秋阳。
招凉榭
作者：弘历
朝代：清
体裁：七言律诗

榭憩招凉果致凉，自然暑避是山庄。风来林下枝枝动，阴羃檐端淡淡光。心静白诗原可證，意怀班扇乍思藏。何当渥雨西南至，快洗尘嚣众役忙。
招凉榭
作者：弘历
朝代：清
体裁：古风

盘磴降于原，有榭仍近水。谷风从北来，拂水爽无比。峭壁峙在西，得阴斯早已。山庄少炎热，偶热即憩此。招凉底用招，听其自至耳。
招凉榭
作者：弘历
朝代：清
体裁：古风

西南每生云，落雨随即止。腾阳蒸润溽，作炎时应耳。山庄避暑称，水榭招凉迩。于焉为一憩，遂以具二美。波面风飒飒，树头阴委委。宁惟忘夏哉，直欲疑秋矣。忽思市阛众，岂能悉如此。
招凉榭
作者：弘历
朝代：清
体裁：古风

迩日暑剧歊，思量合招凉。招凉原有榭，其实无别方。乔树既蓊蔚，西峰阴致长。坐可却郁蒸，心清暑自降。膏雨又逾旬，为霖谅不妨。西南午生云，涤炎澍其滂。
招凉榭
作者：弘历
朝代：清
体裁：古风

迩日若雨旸，旸炎雨则凉。凉炎似无定，不常乃其常。炎则必至榭，凉亦如例偿。横楣竖为柱，勒句短复长。赋诗何必多，杜老笑我忙。
招凉榭
作者：弘历
朝代：清
体裁：五言律诗

避暑应无暑，招凉自有凉。可知缘不定，各得试其常。丛樾含飔飒，高峰布荫长。适来观穑事，欲变夏云黄。
招凉榭
作者：弘历
朝代：清
体裁：五言律诗

避暑那无暑，招凉便有凉。了知他所异，原是此间长。乔树延爽籁，峣峰隐夕阳。底须置班咏，纨扇早斯藏。
招凉榭
作者：弘历
朝代：清
体裁：古风

都名避暑庄，而暑亦恒有。是处招凉榭，惟凉暑则否。其故谓云何，五字可得剖。西壁高百寻，峰阴每早取。前林罗众木，摇风爽常受。而况带以溪，澄澈远尘垢。弗招凉自致，曰招饶滕口。
招凉榭二首·其一
作者：弘历
朝代：清
体裁：七言绝句

上伏于斯称憩陪，绿阴碧草净无埃。新凉问作何招得，昨近都缘过雨来。
招凉榭二首·其二
作者：弘历
朝代：清
体裁：七言绝句

谩云心静自然凉，心静还因协雨旸。今日方知榭佳处，水风清拂葛衣裳。
招凉榭再叠甲寅韵作
作者：弘历
朝代：清
体裁：古风

乙卯望雨坐斯处，佳哉驱暑延清凉。迩来炎酷复如故，愿符昔兆恩霖彰。三年瞥眼似朝夕，一念铭心燮雨旸。虽然归政合简咏，肫期时若原吾常。
招凉榭叠去岁韵
作者：弘历
朝代：清
体裁：古风

去岁望雨至日雨，涤炎早晚致爽凉。其后喜霖及喜霁，中浣临此诗以彰。迩来酷热渐似故，却先一月愁雨旸。愿得云聚霈优澍，题满罢咏听其常。
招凉榭口号
作者：弘历
朝代：清
体裁：古风

借问凉从何处招，招为能即凉为所。虚榭空空付不知，坐来人自饶绪语。
招凉榭有会
作者：弘历
朝代：清
体裁：古风

虚榭曰招凉，招凉此诚美。西壁佳荫宽，前林清籁起。历年胥有咏，欲以纪甲子。馀空楣檐间，数恰馀一纪。题满当绝笔，亦逮归政矣。
招提寺
作者：弘历
朝代：清
体裁：七言绝句

一带清流对碧山，招提路便叩云关。阇黎禅诵无堪问，爱尔茅庵终日閒。
招提寺
作者：弘历
朝代：清
体裁：古风

何寺非招提，此独招提是。而我偶然过，亦偶悟此理。揣称与选文，未免费摹拟。盖寺即招提，而招提即寺。一二二而一，非此亦非彼。却合五千言，无名名之始。
招提寺
作者：弘历
朝代：清
体裁：古风

已近招提境，先憩招提寺。春云无定态，岩松多古意。今昔了不殊，萦薄天花坠。山僧罢言禅，却占第一义。
招提寺
作者：弘历
朝代：清
体裁：古风

招提寺通名，此寺乃独占。对以山嵯峨，带之水潋滟。固宜斯享帚，乐饥可无厌。而僧望施檀，犹有者个念。小坐便去之，彼此免尘玷。
招隐诗
作者：弘历
朝代：清
体裁：古风

招隐有成例，束帛蒲轮徵。其实多难副，欲隐乃炫名。吁嘻更甚者，复以充隐称。世变风愈下，矫托非人情。所以安车求，不闻在虞廷。股肱佐元首，喜起歌载赓。我欲辟四门，天衢坦荡平。拒人曷其可，曲已有不能。庶几两不失，冀得真俊英。错薪之子思，肥遁幽人贞。富贵图诚小，致泽量应宏。待贾韫椟答，末难荷蒉征。苟其有耽心，朝野何殊程。
招鹤庭
作者：弘历
朝代：清
体裁：古风

逐处爱放鹤，放鹤每成诗。于斯乃招之，招之又何为。翼翼白羽客，其心本不羁。设如放之去，招之复来随。则是恋稻粱，何异彼埘鸡。偶然立閒庭，絜矩繄予思。蒲轮称盛事，南山致隐辞。辟吁有正道，名高讵宜师。
招鹤磴口号
作者：弘历
朝代：清
体裁：七言绝句

放去何须招使回，无过缀景籞园隈。羡粱稻者原堪致，真鹤应知未肯来。
拟中秋帖子词并令内廷翰林等和之·其一
作者：弘历
朝代：清
体裁：七言绝句

风月今宵非等閒，等閒风月总须删。南极六星临北阙，西华一镜挂东山。
拟中秋帖子词并令内廷翰林等和之·其三
作者：弘历
朝代：清
体裁：七言绝句

闾阎节物验嘉师，圆饼雕瓜入好诗。太液秋风潋金縠，不须重拓影娥池。
拟中秋帖子词并令内廷翰林等和之·其二
作者：弘历
朝代：清
体裁：七言绝句

底缘觉得好风光，桂影婆娑华黍香。试想昨年蟾窟景，一秋毫分不曾匡。
拟中秋帖子词并令内廷翰林等和之·其四
作者：弘历
朝代：清
体裁：七言绝句

璇霄珠露五云楼，可识春光也让秋。试创玉堂新事例，擘笺催进月词头。
拟元白诗二首并用其韵 其一 元拾遗微之
作者：弘历
朝代：清
体裁：古风

堂下有竹埭，尚缺五六竿。却嫌少清听，岂虑碍远看。趁此膏雨足，兼之暑未残。移来青山曲，随见绿阴团。斜拂凌云松，低临溘露兰。汀芦与池苇，欲效良云难。不肯裁为箫，空期凤下坛。不肯持作钓，富春江上寒。愿学蓝田上，种出千琅玕。劲节从此申，生机实未阑。
拟元白诗二首并用其韵 其二 白少傅居易
作者：弘历
朝代：清
体裁：古风

人生有离别，惟月不相离。问尔山中月，照山经几时。我自爱山清，复不嫌月迟。一宵纵不眠，我心山月知。三万六千场，从兹与月期。除却阴与晦，昏晓必相随。
拟前题县名离合二首·其一
作者：弘历
朝代：清
体裁：七言绝句

惠泉名久擅东吴，桥外烟光有若无。极目拈毫得句秀，水乡游兴几年孤。
拟前题县名离合二首·其二
作者：弘历
朝代：清
体裁：七言绝句

一棹梁溪彻底清，平明登岸访山行。唐时逸少人如玉，山寺依稀有泐名。
拟古乐府四首 其一 山人劝酒
作者：弘历
朝代：清
体裁：乐府曲辞

劝酒商山中，此意足千古。巧计堕留侯，出山谒世主。四老安刘是灭刘，紫微卓见谁能伍。
拟古乐府四首 其三 王昭君
作者：弘历
朝代：清
体裁：乐府曲辞

自逞容颜轻画工，不辞跨马往沙漠。安边岂必事甲兵，汉家此计称上著。
拟古乐府四首 其二 白头吟
作者：弘历
朝代：清
体裁：乐府曲辞

相如赋长门，因之得黄金。如何卓文君，又作白头吟。
拟古乐府四首 其四 于阗采花
作者：弘历
朝代：清
体裁：乐府曲辞

于阗采花女，意谓美胜花。明妃西北去，乃觉相拟差。明妃西北去安汉，南朝妙策多无算。何如骑马西北来，采花人作宫中媛。
拟古五首·其一
作者：弘历
朝代：清
体裁：古风

鱼戏莲叶间，随波往复还。先主善为譬，武侯克厥艰。
拟古五首·其三
作者：弘历
朝代：清
体裁：古风

鱼戏莲叶南，水浊则鱼噞。由来戒至清，宣尼垂教谈。
拟古五首·其二
作者：弘历
朝代：清
体裁：古风

鱼戏莲叶东，缗调及缗隆。鳞类虽无知，亦分嘉与庸。
拟古五首·其五
作者：弘历
朝代：清
体裁：古风

鱼戏莲叶北，潜跃适生殖。周南喻民劳，慎哉鲂尾赤。
拟古五首·其四
作者：弘历
朝代：清
体裁：古风

鱼戏莲叶西，物固有不齐。网钓弗获者，失水僵涂泥。
拟古四首 其一 王右丞维
作者：弘历
朝代：清
体裁：古风

覆釜大导师，结言过我庐。便扫柴门径，伫立以待诸。指点云里栈，看师卓锡徐。呼童炊胡麻，荐以雨后蔬。念此尘世身，饥饱常与俱。设能忘身世，其乐复何如。
拟古四首 其三 韦左司应物
作者：弘历
朝代：清
体裁：古风

凉夜寂无眠，幽斋此独坐。竹树暗影流，风月今宵颇。静对谁共言，翻使双眉锁。一别两萧条，知君应似我。
拟古四首 其二 孟山人浩然
作者：弘历
朝代：清
体裁：古风

我有好古怀，在山怀绮季。古人不可见，之子乃其类。荷裹脱粟饭，童将漉酒器。山水最佳处，期君君不至。虚掷此芳晨，颓然成独醉。
拟古四首 其四 柳员外宗元
作者：弘历
朝代：清
体裁：古风

谪居亦吾分，岂为簪组累。况此林泉佳，足养烟霞志。□笼吟晚籁，鸥鹭盟素意。时曳溪边杖，幽花弄明媚。野人相往来，所谈无俗事。傍浦问鱼苗，向天数雁字。三闾不我遥，欲访行且置。
拟古意
作者：弘历
朝代：清

中庭一树碧桃花，东西飞落邻人家。东邻阿娇贮金屋，画眉夫婿金张族。退朝绮宴花拂筵，欢为簪花回曼睩。西邻女儿独含悲，良人远戍无归期。谁谓含悲对花落，花落纷宁如泪垂。可怜同是残英瓣，一悲一欢不相见。
拟古诗三十首 其一 苏子卿武
作者：弘历
朝代：清
体裁：古风

日日金马门，相对或无语。闻君当远行，语不尽愁绪。乃识非伤暌，何当惜欢聚。愿为并翼飞，而乏凌云羽。之子身历地，伊我心驰所。况子非常人，武勇绍乃祖。努力酬主知，莫系交情苦。仰瞻日与月，东西相背处。其心苟不隔，合朔从堪睹。
拟古诗三十首 其七 张茂先华
作者：弘历
朝代：清
体裁：古风

饱不知饥馁，聚不知别苦。胡然琴瑟和，而各秦越处。月亦照我帷，风亦拂我户。怦怦抚空床，脉脉与谁语。展策诵关雎，爰获我心所。
拟古诗三十首 其三 曹子建植
作者：弘历
朝代：清
体裁：古风

白马锦连钱，遥从大宛来。大宛有龙种，其始出天池。碗蹄善汗血，珍重藏贰师。汉使持金求，遮攻反居奇。以此命广利，期至坚城陲。郡国恶少年，数万人以西。子辞白首父，夫别红颜妻。哀鸣忘鸿雁，壮志励熊罴。雕戈耀日明，羽檄临风驰。左摧陷鲜卑，右突陵月氐。青年近亿往，黄发盈千归。请听天马歌，蒲梢西极徕。俶傥游阊阖，权奇观玉台。何如获白狼，犬戎终不随。
拟古诗三十首 其三十 邱希范迟
作者：弘历
朝代：清
体裁：古风

春水涨渔潭，朝霞起赤亭。富春深秀区，峭旧含馀清。置浦何淡淡，标峰尽亭亭。行春爰及时，揽俗兼课耕。停彼锦埭车，发此镜川舲。烟景幻迷离，水物呈芳馨。愧无能卜居，合暂托幽情。纠慢谅未能，卧治庶可称。
拟古诗三十首 其九 陆士龙云
作者：弘历
朝代：清
体裁：古风

士固信知已，微君孰与言。遥遥动参商，有言曷能宣。于时况行迈，悠悠山复川。井邑岂宿识，风俗非所便。故乡真可怀，游子吁可怜。梦寐或见君，宛是乐群年。惊觉嗟索居，写恨酬斯篇。
拟古诗三十首 其二 魏文帝丕
作者：弘历
朝代：清
体裁：古风

琳池植水华，因名芙蓉池。芙蓉照水鲜，其芳清袭余。携我翰墨侣，言燕淡荡时。遵陆雕辇陈，涉川华舟随。凭轼览嘉禾，建旄摩乔枝。毕景出皓星，拂暑吹凉飔。战胜倘未能，佺乔安可期。不如爱景光，及此青年姿。
拟古诗三十首 其二十 谢宣远瞻
作者：弘历
朝代：清
体裁：古风

紫色及蛙声，圣王之驱除。三秦属弗靖，有征发车徒。方舟盖长川，组练明广衢。顿此项城阴，息众且斯须。葆祠四百年，郁郁松柏扶。借问祀何人，留侯神清臞。和铃爰至止，椒桂陈樽壶。甄扬乃在德，圣心夫岂徒。歌诗命从官，表宅之意乎。缅想嬴政虐，斯民离炭涂。公子报韩仇，博浪中属车。下邳契幽叟，深折乃授书。卒为王者师，能忍蕴庙谟。苍旻佑赤灵，龙准德充符。伊人实赞襄，婉婉多奇谋。运筹帷幄中，决胜千里馀。功成求赤松，翩飞向仙都。我后方沛公，良其人则无。奋藻扬休风，旋顾惭嗟吁。
拟古诗三十首 其二十一 谢法曹惠连
作者：弘历
朝代：清
体裁：古风

能令人伤者，夫惟值金秋。有月皆惨淡，无风不飕䬟。载观古之人，宋玉亦我俦。当其悲来时，偪塞填九州。是时天宇晶，绛河见举头。一岁才一会，感彼女与牛。露立湿衣裳，幽薄萤火流。竹响何飒沓，蛩吟复唧啾。人生百岁间，驹隙难喻遒。一往不复还，自审安为谋。英雄誇兄嫂，苏子志已酬。买臣诃其妻，覆水难再收。不殊鄙丈夫，焉及东陵侯。旷观无可依，不如事豪游。太华停我车，少海维我舟。却笑求仙人，劳生终何投。
拟古诗三十首 其二十七 范彦龙云
作者：弘历
朝代：清
体裁：古风

昔者尹与邢，磬折服中心。何必定相妒，等是侍裯衾。北海蒙知初，南皮被恩深。遭逢都大同，光仪独可钦。梧桐岂散木，凤皇非凡禽。将托萋菶枝，必有雍喈音。余独何为者，滥竽集泮林。愿言企良觌，省闼隔沉沉。
拟古诗三十首 其二十三 鲍明远照
作者：弘历
朝代：清
体裁：古风

高堂漫张灯，九华非夜明。空庭度萤火，其光何猥琐。微虫彼何为，兰膏有尽时。何如天上月，万古腾清辉。徘徊银汉表，淡荡玉闺时。浮云无纤痕，千里同一思。宦游多拘束，乘閒偶游目。隔窗散尘襟，蔽栊延清瞩。始闻曲发郢，既命琴抽蜀。亲串及友朋，共此叙情睦。芳夕随地佳，何必深山曲。
拟古诗三十首 其二十九 江文通淹
作者：弘历
朝代：清
体裁：古风

桐柏襟淮源，江汉带荆甸。湘沅既已疏，衡巫于是奠。楚望快平生，蠡测愧疏贱。俯仰翰墨林，唱酬风月宴。金樽亦有醇，玉几宁无荐。中心别感伤，游赏非所恋。汨罗沦灵均，永怀泪如霰。
拟古诗三十首 其二十二 颜延之延年
作者：弘历
朝代：清
体裁：古风

星斗既上悬，山河亦下列。大禹锡元圭，至今九州别。江汉海朝宗，㟥衡地奠臬。谠忆子期谏，诞鄙高唐说。我来守此邦，抚字惭心拙。去去奉明诏，省闼班联缀。内外亦何殊，行道宜及节。进退两无就，俯仰一何劣。于古有明训，尸禄戒位窃。行将谢华簪，躬耕敦素悦。
拟古诗三十首 其二十五 谢元晖脁
作者：弘历
朝代：清
体裁：古风

委佩近彤庭，书绅依紫殿。瓦鸳散日辉，渴乌传漏箭。绿阴蔼禁林，已有新莺啭。当阶红药芳，影翻视草案。凤池盍仙朋，岂以樗材赞。承明有直宿，寝门违视膳。怦焉郁吾衷，贤劳何独见。緤组非夙志，愿托凌风翰。
拟古诗三十首 其二十八 任彦升昉
作者：弘历
朝代：清
体裁：古风

维舟富阳江，迟我心仪者。云是早见候，失期乃吾也。有心悲共倾，有手欢同把。竹柏怀三冬，冠盖辉五马。聚艰离每易，音众知则寡。后会杳茫茫，欲别还难舍。从此天一涯，有衷向谁写。
拟古诗三十首 其二十六 沈休文约
作者：弘历
朝代：清
体裁：古风

春来水满塘，回雁报年光。唼锦新花暖，梯縠碧浪凉。往羽带南云，归背点北霜。飞空或成群，宿浦必以双。两翅依春秋，一心惟潇湘。
拟古诗三十首 其二十四 王琅邪僧达
作者：弘历
朝代：清
体裁：古风

窃闻君子交，久敬淡如水。琴音失钟期，伯牙不复理。余于五伦中，忘年遇吾子。崇情实师范，清气消吝鄙。惟兰芝并馨，惟鼓声相倚。敬业竹素园，奥研翰墨理。时当节序佳，百昌向华美。春山翠可望，新波绿瀰瀰。载泛李杜舟，言溯颜曾旨。此乐何倏忽，一日三秋矣。瑶篇寄远音，深谊托精拟。佩以矢弗谖，荅以云如是。
拟古诗三十首 其五 刘公干桢
作者：弘历
朝代：清
体裁：古风

任已无不可，事君良独难。菅蒯攻佔毕，致身希朝端。谁知动拘束，礼法不为宽。譬彼鸟撄罗，岂能刷羽翰。与君隔岂遥，数仞之掖垣。犁然限东西，有情不能宣。鄙人对终日，可以无一言。同心而暌乖，一日如三年。鸟亦有翼并，树亦有枝连。吁嗟我不如，沉思发浩叹。缱辞冀纾忧，忧乃益甚焉。
拟古诗三十首 其八 陆士衡机
作者：弘历
朝代：清
体裁：古风

友生有离聚，兄弟无西东。卒然当远别，惄焉伤我衷。居者劝加餐，行人嘱保躬。临岐逝将分，悲意填秋空。胡为鹡鸰原，竟觌牛马风。
拟古诗三十首 其六 阮嗣宗籍
作者：弘历
朝代：清
体裁：古风

欢聚离别端，繁华憔悴根。富贵岂不重，更有重者存。苟非乔羡质，失路徒悲辛。高奔速人老，忧怀托藻言。
拟古诗三十首 其十 潘安仁岳
作者：弘历
朝代：清
体裁：古风

我本志烟霞，拔茅非所希。一朝荷明扬，俨与诸公陪。混玉既心恧，妨贤亦面怩。无禆人或容，岂不畏虚縻。以此解组黻，天陵驾言归。东山有美林，秀荫发华滋。登皋偶舒啸，临流或赋诗。弱不胜耒耜，课耕常及时。自谓可终年，越畔无外思。孰谓十行降，复俾百里司。既已承明命，宁令为茧丝。此邦颇知礼，朱博治异齐。临水每有悟，淆之浊匪宜。钩距我不能，所能尚无为。登城眄广原，阡陌绿依依。巾车循鄙乡，姜芋分町畦。男耕而妇织，民和讼亦稀。弦歌或可听，卓鲁安足期。夫子傥相过，能无笑割鸡。
拟古诗三十首 其十一 潘正叔尼
作者：弘历
朝代：清
体裁：古风

事君贵行道，内外讵殊途。召父及杜母，至今垂令誉。廊庙岂不佳，衮职惭补苴。闻君一县花，与民共欢娱。户不闭深夜，遗不拾通衢。东山林谷幽，宁复怀归无。
拟古诗三十首 其十七 何敬祖劭
作者：弘历
朝代：清
体裁：古风

有风西南来，知是行金商。四序本递嬗，何独于秋伤。草芳日以歇，树绿日以黄。砧声发远村，月色延虚堂。虚堂独不见，迢迢忆远行。箧我齐纨扇，葹我越罗裳。仰瞻河鼓星，相会宛成双。会则其欢短，别则其愁长。
拟古诗三十首 其十三 左太冲思
作者：弘历
朝代：清
体裁：古风

青云盖危地，穷林足安身。山水不论价，烟霞可养神。岩阿太古室，鹿豕忘忧宾。松篁奏仙籁，薜萝扫俗尘。天池沆瀣涵，其中有锦鳞。惟其不贪饵，是以鲜挂缗。巢许是我师，涓务是我邻。衡门有芳谣，可以书诸绅。
拟古诗三十首 其十九 谢康乐灵运
作者：弘历
朝代：清
体裁：古风

撰辰寻胜游，际斯节清和。撷芳佩兰茝，穷变餐烟霞。赤石近枕海，进帆凌沧波。乘桴我素志，况可拾影娥。朝阳神来宾，元螭以驭车。恬澜导我游，此乐信如何。疑见三壶山，缥缈复嵯峨。溟澥虽万变，不离一勺多。终焉任虚舟，泛览穷天河。
拟古诗三十首 其十二 张景阳协
作者：弘历
朝代：清
体裁：古风

易称见几行，宁以终日需。醴忘穆生去，申公徒嗟吁。遥遥千载下，此风一何孤。惟有二疏傅，高尚能继诸。十二通论语，吾职不为辜。宦成而不去，后悔将何如。公卿饯之行，祖帐临东都。高咏蟋蟀篇，挥霍寻欢娱。多财志损贤，多财过益愚。不独肥遁嘉，卓识堪为模。
拟古诗三十首 其十五 卢子谅谌
作者：弘历
朝代：清
体裁：古风

璿玑无停运，四序调岁籥。但见春复秋，岂悟今非昨。百年等瞬息，石火槁颎若。北邙有郁柏，东海无大药。不如爱景光，随时自为乐。清风动帷幌，华月荡林薄。洗心镜至清，振衣踞崇崿。天机存其真，讵因物止作。可道非常道，希夷契冲漠。
拟古诗三十首 其十八 陶渊明潜
作者：弘历
朝代：清
体裁：古风

亨屯信有命，达人安所丁。已或不介意，旁观为恻生。伤哉彼贫士，踽踽林中行。未火出荜门，见肘归柴楹。岂不苦饥寒，嗟来羞见称。愧我诚何谓，五斗犹系情。
拟古诗三十首 其十六 郭景纯璞
作者：弘历
朝代：清
体裁：古风

仙人世常有，所贵凌世出。燕昭及汉武，安得有仙日。东海水汤汤，蓬莱山崒崒。元圃种琪花，神皋耸玉室。是中炼水碧，羽化定可必。子登授我简，云是瑶台律。大隐亦甚难，只有园称漆。
拟古诗三十首 其十四 刘越石琨
作者：弘历
朝代：清
体裁：古风

西京旧帝都，扶风拱黄图。昔为繁华里，今为禾黍墟。金张贵既歇，邹枚文亦忽。惟有金铜仙，流泪辞汉月。仆夫秣我马，家人送我行。客途始于此，据鞍且复停。四顾何所往，吾意方茫茫。凉秋多悲风，偏拂征人裳。放马蘼芜坡，散步松楸下。拾得酂侯名，未央前殿瓦。帝业尚如此，何况蓬茨间。愤绪填胸臆，欲语哽不言。悲伤令人老，弃置勿复道。瞥电能几时，成名苦不早。蠖屈以求信，龙蛰以存身。至今西山下，几见饿死人。利获害每随，失暂得亦恒。请听扶风歌，劝君权重轻。
拟古诗三十首 其四 王仲宣粲
作者：弘历
朝代：清
体裁：古风

不能安蓬荜，乃复求簪缨。食禄尽臣节，此理亦易明。朝闻刁斗严，明公当西征。秉羽笑懦夫，割铅本儒生。既愧主吏萧，发踪功已成。兼惭留侯张，坐谋帷幄称。我公智勇恢，安藉赞襄仍。伐檀耻素餐，橐笔犹堪行。闾阎戒绎骚，储胥夙充盈。津前方桂舟，河上营兰坰。亲友远来饯，挥去无恋情。虽云一旅劳，所务万方宁。行看大勋就，凯歌入邺城。庄馗花似烟，平乐酒如渑。何必系吾土，永言希令名。
拟古诗二十首 其一 拟行行重行行
作者：弘历
朝代：清
体裁：古风

人生无贵贱，谁能免别离。贵者厌契阔，眷属或挈随。贱者乏势力，顾恋徒噫嘻。矢志笃前盟，执手订后期。亨屯纵殊地，要在尚可为。其不可为时，解携真解携。
拟古诗二十首 其七 拟明月皎夜光
作者：弘历
朝代：清
体裁：古风

惟月生于西，金行故益皎。始出东山上，渐历银汉表。映水光带寒，丽午轮收小。最能引悲思，乃至閒虫草。芳兰逝将萎，蟪蛄啼未了。时节不我与，胡不笃情好。翻云覆雨流，讵识断金道。
拟古诗二十首 其三 拟青青陵上柏
作者：弘历
朝代：清
体裁：古风

松柏生高陵，鸾鹤所翥翔。芙蕖出绿沼，鸳鹭相徜徉。自古有会宗，三都及两京。春色满皇州，游子忘故乡。高楼酒挹渑，康衢尘霏香。朝饮挟娥㜲，暮游陪金张。暮暮复朝朝，行乐何渠央。
拟古诗二十首 其九 拟庭中有奇树
作者：弘历
朝代：清
体裁：古风

中唐有薝卜，因风送芬远。所迟遥未归，持此共谁遣。折荣拟寄将，芳歇英亦损。山川每多阻，时节忽易晚。
拟古诗二十首 其二 拟青青河畔草
作者：弘历
朝代：清
体裁：古风

王孙不知期，河畔草盈掬。少妇曷有括，园中柳条绿。雾帔已恤削，风带仍结束。君子今何之，岂不念幽独。莫以颜似花，而忘德如玉。
拟古诗二十首 其二十 拟明月何皎皎
作者：弘历
朝代：清
体裁：古风

何来明月光，照入纱窗碧。盈手馀清辉，印心远尘迹。人生境遇殊，鲜不为物役。欢聚尚多戚，而况行迈客。惆怅感驹驰，踌躇望檐隙。
拟古诗二十首 其五 拟西北有高楼
作者：弘历
朝代：清
体裁：古风

高楼一何迥，西北来天风。绮疏张四面，云甍飞三重。其上何所置，笙歌罗绮丛。中有窈窕人，含悲独无悰。毋乃卖饼妻，离弦感曲衷。一弹怀菤葹，三叹置丝桐。仰望层云间，愧彼双飞鸿。
拟古诗二十首 其八 拟冉冉孤生竹
作者：弘历
朝代：清
体裁：古风

双竹相扶持，孤竹乃冉冉。独立忆其侣，飒沓秋风惨。结缡向犹念，乘垣初岂敢。而胡相弃捐，焉能置情感。情感亦何为，不可追者时。忧伤易成老，加饭留容姿。容姿苟未衰，会有相见期。
拟古诗二十首 其六 拟涉江采芙蓉
作者：弘历
朝代：清
体裁：古风

言入渌波曲，采彼芙蓉花。绿柄在我手，白丝袅且斜。感此怀所思，道路阻且赊。可思不可见，冀觌空赍嗟。
拟古诗二十首 其十 拟迢迢牵牛星
作者：弘历
朝代：清
体裁：古风

人间有别离，天上岂独无。亿万百千岁，汉女怀星夫。渡河非不能，天度不可踰。跂彼七夕临，永思终莫摅。促晓恨天鸡，失林拟夜乌。
拟古诗二十首 其十一 拟回车驾言迈
作者：弘历
朝代：清
体裁：古风

仆夫戒行李，驾言升轻舆。所志在四方，岂必眷妻孥。朝待金马门，莫登承明庐。季子嫂悔罪，买臣妻叹愚。丈夫志既得，安足论区区。勒名沉诸渊，惟虑久或渝。
拟古诗二十首 其十七 拟凛凛岁云莫
作者：弘历
朝代：清
体裁：古风

元冥司朔令，节宴月穷纪。木叶落归根，河水冻连底。青女剪碎琼，散作冰花蕊。不乐复何为，太康戒无已。既命兔园宴，亦念东郭履。宵长致良佳，帐冷梅花纸。宿昔同衾人，长眠呼不起。是非翩来迟，入梦辄欢喜。三年梦不来，沉痛嗟何以。
拟古诗二十首 其十三 拟燕赵多佳人
作者：弘历
朝代：清
体裁：古风

燕姝宁台舞，赵女邯郸步。阎易美服饰，曼睩工盼顾。不丰亦不约，宜喜复宜怒。古来巳称绝，汉武寄馀慕。当户理瑶琴，能谱相如赋。
拟古诗二十首 其十九 拟客从远方来
作者：弘历
朝代：清
体裁：古风

日日望远客，居然来我前。一日比三秋，三秋九十年。邂逅适我愿，不语已如兰。倾盖胜新知，班荆续故欢。车笠尚义气，区区安足言。
拟古诗二十首 其十二 拟东城高且长
作者：弘历
朝代：清
体裁：古风

东城何其高，逶迤连雉堞。城中多华屋，朱楼凡几叠。君看歌舞地，人去空落叶。及时不行乐，盛衰悲转睫。归来丁令鹤，梦失庄生蝶。
拟古诗二十首 其十五 拟去者日以疏
作者：弘历
朝代：清
体裁：古风

昨日不可追，今日聊相依。一日复一日，百年有尽期。大椿及朝槿，脩短或少差。末路就枯焦，一例虫生之。及时稍迁延，老大空馀悲。
拟古诗二十首 其十八 拟孟冬寒气至
作者：弘历
朝代：清
体裁：古风

平在临和叔，蟋蟀入床下。朔风变严律，悽声来四野。夜明散冷光，轮小顾兔寡。感序自怦怦，为忆知心者。睽阻几千里，携阔已三夏。朝来谁叩门，双鲤忽在把。重缄不忍开，翻恐愁怀惹。
拟古诗二十首 其十六 拟生年不满百
作者：弘历
朝代：清
体裁：古风

百年人大限，如其寿者鲜。试问百岁人，定云多益善。何为忧千载，戚戚眉莫展。劝汝展双眉，亲串咸在兹。良辰复美景，品竹弹清丝。去者莫须忆，纵忆安能知。
拟古诗二十首 其十四 拟驱车上东门
作者：弘历
朝代：清
体裁：古风

洛阳上东门，门外连北邙。阴风一何凄，柏廷夏亦凉。富贵及贫贱，总归埋恨场。黄垆即厚夜，潜寤浩劫长。纩息龙失翰，衡轻兰歇芳。虚名付史策，真伪已莫详。寥寥读史者，又谁别臭香。水碧率误人，蓬海浩茫茫。何如悟达生，随时爱景光。
拟古诗二十首 其四 拟今日良宴会
作者：弘历
朝代：清
体裁：古风

今日复何日，美难良具并。吴僮垂手态，越女遏云声。愉者意气扬，悲者慷慨增。听音非宫商，所贵能移情。况引逸爵飞，翠釜行侯鲭。好乐莫孤时，蟋蟀尚未鸣。麻姑倩搔背，奚虑王方平。
拟君臣双声诗二首·其一
作者：弘历
朝代：清
体裁：古风

显贤佐明命，民闵切一意。慎身敢忽荒，兢敬怀欹器。
拟君臣双声诗二首·其二
作者：弘历
朝代：清
体裁：古风

视事授为位，深审资恤宣。出处合道德，私思莫倦蠲。
拟四咏四声诗四首 其一 小松
作者：弘历
朝代：清
体裁：古风

黄山新移来，童童低枝松。虬腾洪涛翻，龙蟠青云浓。休论岑楼高，凌霄终能从。
拟四咏四声诗四首 其三 新竹
作者：弘历
朝代：清
体裁：古风

傍砌种嫩簬，介茜候凤至。露重翡翠干，籁泛夏濩吹。竞醉向秀辈，傲世寄素志。
拟四咏四声诗四首 其二 小桂
作者：弘历
朝代：清
体裁：古风

几本牡菌种，待长短且小。朗朗影偃蹇，繠橤子窈窕。隐遁所以乃，䭲馜引静抱。
拟四咏四声诗四首 其四 鹤屏
作者：弘历
朝代：清
体裁：古风

隔席列縠幅，孰作玉立鹤。落落欲匹鹿，啄啄不屑雀。逸质结逴躅，霍岳雪翼托。
拟四季四声四首 其一 平声
作者：弘历
朝代：清
体裁：古风

和韶回年光，鸿钧融青阳。芳葩含宫梅，轻烟萦塘杨。新畬耕人纷，名园游骢骧。佳哉皇州春，同民欣时康。
拟四季四声四首 其三 平去声
作者：弘历
朝代：清
体裁：古风

高秋清宜人，畅步信快意。凉风飘庭桐，坠露湛砌桂。寒砧鸣遥村，素扇置翠笥。西成欣丰穰，庶备望岁计。
拟四季四声四首 其二 平上声
作者：弘历
朝代：清
体裁：古风

披薰于南来，抚景喜长养。风荷多幽馨，雨筱满好响。乘凉蝉鸣枝，守静鸟止幌。高斋云何耽，古史每在掌。
拟四季四声四首 其四 平入声
作者：弘历
朝代：清
体裁：古风

元英旋璿玑，栗烈忽朔节。氤氲生同云，淅沥落密雪。多贫思茅檐，独乐恧玉阙。惟馀烹三清，略觉适寂悦。
拟大痴重溪烟霭并题以诗
作者：弘历
朝代：清
体裁：古风

波澄天在底，空里施双桨。山回别一川，前溪渺苍茫。幽人结茅屋，惯在溪山间。鸥鹭绝猜忌，渔樵相往还。山空自远尘，林深堪逭暑。不学子陵滩，令人知处所。
拟子建飞龙篇
作者：弘历
朝代：清
体裁：四言诗

巍巍泰山，兖州镇崇。非惟兖州，五岳是宗。灵气所宅，生物所始。柴望肇禋，宜必自此。陈思芝童，太白鹤仙。胥别意托，我何有焉。七十二君，登封降禅。惜乎岩石，磨泐以遍。至哉重华，二月东巡。五礼五器，无非为民。
拟怀锡山药名离合二首·其一
作者：弘历
朝代：清
体裁：七言绝句

九龙忆得春光淡，竹径僧房有路通。草色铺茵香蓊郁，金轮顶礼法云中。
拟怀锡山药名离合二首·其二
作者：弘历
朝代：清
体裁：七言绝句

上方结构灵山半，夏日何当坐听松。香界现前心独远，志依云水镇重重。
拟春日叠韵诗二首·其一
作者：弘历
朝代：清
体裁：古风

东风蓬冲融，露树固布濩。坡莎多婆娑，步屦住顾趣。
拟春日叠韵诗二首·其二
作者：弘历
朝代：清
体裁：古风

町迎晴争耕，只此使已喜。芳塘常徜徉，绮蕊美以始。
拟江南曲县名离合五首·其一
作者：弘历
朝代：清
体裁：五言绝句

鱼戏莲叶间，徘徊自觉安。溪风动翠柄，珠露倾团团。
拟江南曲县名离合五首·其三
作者：弘历
朝代：清
体裁：五言绝句

鱼戏莲叶西，林光漾远堤。采莲发清讴，争出越来溪。
拟江南曲县名离合五首·其二
作者：弘历
朝代：清
体裁：五言绝句

鱼戏莲叶东，明霞入水红。吴娃荡桨去，为妒花相同。
拟江南曲县名离合五首·其五
作者：弘历
朝代：清
体裁：五言绝句

鱼戏莲叶北，流绮渺何极。潜跃随所如，鵁鶄窥不得。
拟江南曲县名离合五首·其四
作者：弘历
朝代：清
体裁：五言绝句

鱼戏莲叶南，乐意浮波恬。花瓣落明漪，闯然相喁噞。
拟沈周写生玉兰兼题以句
作者：弘历
朝代：清
体裁：五言律诗

最是饶丰韵，谁能拟色形。报春常濯濯，照夜自亭亭。讶许凌风质，疑闻过雨馨。谢家贤子弟，端爱绕阶庭。
拟瀛台晓春回文诗
作者：弘历
朝代：清
体裁：七言律诗

烟笼柳岸移舟棹，雨过桃蹊散步鞋。妍景画同春日晓，脆声管似鸟音谐。鸢鱼妙趣悟飞跃，巧质论文谕陛阶。蠲静虑惟耽日永，法书参学辨痕钗。
拟白居易寄韬光禅师三叠其韵
作者：弘历
朝代：清
体裁：五言律诗

莫说毗尼守，弗游居士家。宁忘彼摩诘，曾见散天花。筇竹何妨策，禅枝不复芽。有来应有往，拟去领杯茶。
拟白居易寄韬光禅师仍用其韵
作者：弘历
朝代：清
体裁：五言律诗

试言太守第，何似法王家。入径多松竹，盈庭有药花。其来对蒲席，相与剥蕉芽。奚必金莲畔，恒耽泉煮茶。
拟皮日休杂体诗·拟杂言
作者：弘历
朝代：清
体裁：四言诗

刻漏丁丁，刹那不停。日复一日，百年此声。云是现前，瞥然已迁。去来今者，名也非坚。谓学佛言，佛无我分。了当忘物，不可为训。期月三年，宣尼有言。知人则哲，尧舜犹难。慎言谨行，古之君子。恕必恕人，责斯责己。曰褒而贬，曰刺而誉。三代以降，此风纷如。
拟花朝离合古人名二绝·其一
作者：弘历
朝代：清
体裁：七言绝句

草向秀坪轻染色，柳和凝霭淡拖姿。山居易觉春光好，心若虚舟不系时。
拟花朝离合古人名二绝·其二
作者：弘历
朝代：清
体裁：七言绝句

花包融日将舒萼，芜谢元冬尽发荄。四顾欢情信何极，登楼望远思悠哉。
拟苏轼偃松法并志以诗即用题苏画韵
作者：弘历
朝代：清
体裁：古风

偃松写自元祐载，春秋八百沧桑改。模松意乃思其人，松则传焉人亦在。似乎否乎我不知，兴来还叠瀛仙诗。底须娄举黄与倪，试听古籁千年吹。
拟言志一字双声诗既成前体又出新裁想无祖鞭自我作古
作者：弘历
朝代：清
体裁：古风

春风风万物，春雨雨一犁。解衣衣贤能，景行行仰兮。
拟閒咏以题十五字离合五首 其一 枫香涧
作者：弘历
朝代：清
体裁：七言绝句

爱看红叶栽灵木，风籁含香度陇禾。日日乘閒乐泉石，间关还听鸟声多。
拟閒咏以题十五字离合五首 其三 眺閒馆
作者：弘历
朝代：清
体裁：七言绝句

山川奚必穷游目，兆眹忘时道义门。月色风声堪共食，官蛙一任雨中喧。
拟閒咏以题十五字离合五首 其二 农耕好
作者：弘历
朝代：清
体裁：七言绝句

催耕布谷鸣林曲，辰吉相将事力田。井井鳞塍来馌女，子牵童抱绕身边。
拟閒咏以题十五字离合五首 其五 哦诗趣
作者：弘历
朝代：清
体裁：七言绝句

王规尚有谈天口，我亦安能镇忘言。寺忆云林廊下走，取裁爱是冷众存。
拟閒咏以题十五字离合五首 其四 志镜泉
作者：弘历
朝代：清
体裁：七言绝句

耳聆快处如谈士，心合元来似断金。竟日不须双眼白，水情云态足澄临。
拟韬光禅师答乐天诗仍用其韵
作者：弘历
朝代：清
体裁：七言律诗

巢沟坞里有清泉，足供枕流漱石眠。那藉多人联白社，愿同枯木守青莲。一泓清泚宁非水，万古空明亦映天。莫怪山僧不出户，伊蒲领在未招前。
拟韬光禅师答白乐天诗三叠其韵
作者：弘历
朝代：清
体裁：七言律诗

蜀人性本乐林泉，偶尔结庵供食眠。覆釜漫招积厨饭，巢沟难舍耨池莲。禅宗颇惭曾参月，师嘱聊安此遇天。偶抚遗踪三叠韵，底论成佛后和前。
拟齐梁怨别
作者：弘历
朝代：清
体裁：七言绝句

为妻莫为估客妻，今日伯劳明日燕。梦中屡往逐郎游，屡往逐郎梦亦倦。
拣阅镇兵
作者：弘历
朝代：清
体裁：五言律诗

恒山斯重镇，拣锐阅其兵。虽是升平候，亦当训练精。步齐原合度，纪律要惟明。弧矢未躬示，古稀惭愧生。
拨剌吟
作者：弘历
朝代：清
体裁：古风

拨剌复拨剌，回塘渌波活。藻荇才梳翠，澄鲜液池阔。锦鳞识筛候，游泳其尾鱍。如鸟孳春日，如鹿鸣秋末。万物各有时，至理不可夺。惟人秉最灵，冬裘而夏葛。此中苟有蔽，彝伦反不达。所以圣人道，食饮于饥渴。
拨火谣
作者：弘历
朝代：清
体裁：古风

拨火，拨火，者个红友亦可。火拨，火拨，刚得死灰活泼。活泼泼地暖如春，茅檐缱彼冻鸱蹲。熟处难忘吟即到，安得比户足温饱。百丈些子不须参，月满纸窗风满帘。
拨火谣
作者：弘历
朝代：清
体裁：古风

毡屋清宵初雪后，砚蟾冰结松风吼。景物懰慄入吟评，徘徊却缩裁诗手。地炉榾柮拨温黁，白灰红炭堪为友。何必龙团石鼎烹，无须篆袅金猊口。楞严暖触非全句，懒残半芋真消受。春和一室解严威，恍似宫梅馥文牖。却忆林林扈跸人，均得如兹禦寒否。
挂剑台
作者：弘历
朝代：清
体裁：古风

仗剑适千里，安可暂离身。即使徐君求，亦将此义陈。徐君知季子，季子知徐君。不道使车回，乃作泉下人。解剑挂树间，牢骚难具论。但谓践信义，未识吴王孙。
挂剑台
作者：弘历
朝代：清
体裁：七言绝句

柯邑遥经挂剑台，延陵高义俨如哉。使还上国心无倍，应是请观周乐回。
挂瀑檐
作者：弘历
朝代：清
体裁：七言绝句

偏幡飞瀑挂檐端，盈耳悠扬满志寒。昨在香山碧云寺，一泓足底近凭看。
挂瀑檐
作者：弘历
朝代：清
体裁：七言绝句

岩顶分流复向东，挂檐疑是落云中。略经位置因高下，变化其间景莫穷。
挂瀑檐
作者：弘历
朝代：清
体裁：七言绝句

当檐泛泛落云端，满耳清听满目寒。设使居然认作布，翠峰便是阮家竿。
挂瀑檐
作者：弘历
朝代：清
体裁：古风

横玩漪澜竖网水，谓是网胜彼漪矣。流动之间宣八音，东阳水乐应在此。然而其喧总含寂，岂类敲宫与戛徵。静中之动横有焉，动中之静竖斯美。惜哉世上鲜师旷，有则当与谈元旨。
挂瀑檐
作者：弘历
朝代：清
体裁：古风

每从北岭来，见泉在足底。漾舟造溪斋，瀑果挂檐矣。高下曾何定，名象由摸揣。色已拟冰雪，声以譬宫徵。愈巧愈远哉，水焉知有此。
挂瀑檐
作者：弘历
朝代：清
体裁：七言绝句

泉能流下弗能上，别引垂虹落涧隈。漫讶挂檐作奇观，遥源知自碧云来。
挂瀑檐
作者：弘历
朝代：清
体裁：古风

瀑自峡中垂，却拟檐前挂。谁宾复谁主，同一供佳话。百丈水晶帘，合相琉璃界。万有纳以空，底论须弥芥。
挂瀑檐
作者：弘历
朝代：清
体裁：古风

玉泉山下非山上，旧曰垂虹久辟之。然则斯檐曰挂瀑，瀑自何来恐致疑。盖引碧云山下水，委曲至此成瀑垂。西源东流殊高下，山水落脉可證斯。禁苑外人所弗到，朱明一错乃至兹。向来诗故学杜史，弗肯不辨留参差。
挂瀑檐
作者：弘历
朝代：清
体裁：七言绝句

玉泉趵突匪垂虹，西自香山引向东。到此挂檐称瀑布，幻中名实讶何穷。
挂瀑檐
作者：弘历
朝代：清
体裁：七言律诗

玉泉趵�名曾正，挂瀑为名又谓何。流自碧云实以引，落来苍巘岂云讹。标之檐上原双界，及至湖中本一波。驹影隔年诚迅矣，绿蒲白芷试看那。
挂瀑檐
作者：弘历
朝代：清
体裁：古风

高处引泉流，随地可为瀑。就卑作溪斋，瀑益高挂麓。斋檐齐麓腰，满罩晶帘蔌。静观难为状，尘心一以漉。宜付无事人，恒此消清福。
挂瀑檐口号
作者：弘历
朝代：清
体裁：七言绝句

别室东厢閟且幽，摐摐瀑水挂檐头。望中不讶飞空迥，足底一渠适见流。
挂瀑檐口号
作者：弘历
朝代：清
体裁：七言绝句

堂看练影落空垂，檐更飞流与挂之。自是占高易为下，安名立字总相宜。
挂瀑檐口号
作者：弘历
朝代：清
体裁：七言绝句

普觉寺前有源水，引来飞瀑挂前川。笑予八景题过刻，原有垂虹在玉泉。
挂瀑檐有会
作者：弘历
朝代：清
体裁：七言律诗

起伏太行千万该，玉山突起玉泉隈。是为大造神运注，用作都京元气陪。湖既平流谁搏跃，瀑因远引讶飞豗。漫疑奇境有如此，知自香山脚底来。
挂瀑檐言理
作者：弘历
朝代：清
体裁：古风

山左湖弗冻，以其近泉耳。山右湖仍冻，乃以远泉矣。然则瀑何来，试为言其理。是瀑非是泉，香山引流水。流水故弗凝，流入湖凝已。斯诚理之常，而非出奇诡。玉泉称垂虹，向已讹辟彼。望檐辨分明，五言申厥旨。
挂瓶叠前韵
作者：弘历
朝代：清
体裁：五言律诗

蘅皋掇菁藻，毡室伴清嘉。却喜多风韵，偏宜对月华。纷披红艳夥，掩映绿丛斜。还似文轩侧，微吟倚碧纱。
挂瓶菊
作者：弘历
朝代：清
体裁：五言律诗

缓历多暄地，疏篸耐冷花。迎风谢蝶粉，沿路笑霜华。西洛春何在，东篱秋尚赊。卿云随御辇，那复畏尘沙。
挂瓶菊叠旧作韵
作者：弘历
朝代：清
体裁：六言诗

携来清苑秋色，会得江州孟嘉。不畏蹊边雪冷，何妨帐外霜华。无言花姿叶态，随意黄正紫斜。含毫似难揣称，燄垂蜡烛红纱。
按察使衔台湾道杨廷理报早稻收成分数诗以志慰
作者：弘历
朝代：清
体裁：五言律诗

三县一厅报，幸逢旸雨时。八分早稻穫，合郡夏收弥。搜捕匪徒少，耕桑民户熙。慰非啻海外，内地庆兼资。
振芳亭
作者：弘历
朝代：清
体裁：七言绝句

如笠孤亭栖翠寄，春风琼岛望中披。群芳跃冶依韦际，祗待东皇一振之。
振芳亭
作者：弘历
朝代：清
体裁：七言绝句

翼然骋望四邻通，嫩日轻寒春未融。漫拟振芳时尚早，韶华都蕴静含中。
振芳亭口号
作者：弘历
朝代：清
体裁：七言绝句

循名亭额望由东，玉积林峦景未融。莫谓振芳时尚早，太冲赋意蕴其中。
振芳亭短歌
作者：弘历
朝代：清
体裁：古风

芳有时而歇夫谁，为之疢芳有时而。菀又谁为之振歇，岂芳知菀匪芳为。一消一息大块无，私喜其振而恶其。疢则人之情也小，哉楚人称物之辞。
振萚行
作者：弘历
朝代：清
体裁：古风

山庄回跸林犹绿，一夜霏霜幻何速。兼以谷风飒沓之，振萚须臾万山秃。鹿叫榛烟失所藏，幽禽下树�残黄。平湖贴贴如湔锦，奚必三湘七泽傍。宛转忙飞更閒委，忆六年前曾咏此。同时赓者存殁半，况兹薄质胡可恃。
振藻楼
作者：弘历
朝代：清
体裁：古风

堂高秀起名，楼敞振藻额。而其秀与藻，同一静非饰。起之及振之，造物天然得。设曰心所会，犹觉费人力。降堂偶陟楼，夫岂劳拣择。秀藻竟付谁，崇山无厌斁。
振藻楼
作者：弘历
朝代：清
体裁：七言绝句

山楼万景固常披，皓日清风又一时。占却仙庄七十二，行将振藻始于斯。
振藻楼
作者：弘历
朝代：清
体裁：七言绝句

山楼何有有诗书，新景空澄意与舒。秋实方来真觉好，春华试比定何如。
振藻楼
作者：弘历
朝代：清
体裁：五言律诗

山楼出树杪，亦复有山包。境自古今尔，理参动静交。含英期实得，振藻贵虚抛。设畀杜工部，无心作解嘲。
振藻楼
作者：弘历
朝代：清
体裁：七言绝句

拾级偶当几暇时，会心七字促成之。眼前藻缋天然景，添足何须抽秘思。
振藻楼
作者：弘历
朝代：清
体裁：七言绝句

拾级高楼万景披，亦清真也亦雄奇。于斯祇合搁吟笔，富媪方当振藻时。
振藻楼
作者：弘历
朝代：清
体裁：七言绝句

振为流动藻为华，诗品亦惟备一家。三字箴如悟根柢，不多些子在无邪。
振藻楼
作者：弘历
朝代：清
体裁：古风

朴堂既高豁，曲楼复窈窕。平陵入屋中，缘梯降云表。景奇意亦新，颜之曰振藻。峦情将树态，兴会殊不少。却笑锦囊人，较此渺乎小。
振藻楼
作者：弘历
朝代：清
体裁：七言绝句

林态峰姿总入奇，铺霞摛藻恰相宜。层楼隐似无言笑，太古山中那有斯。
振藻楼
作者：弘历
朝代：清
体裁：七言绝句

每岁来巡必值秋，千山朗日翠烟浮。问谁欲继欧阳赋，振藻应须陟此楼。
振藻楼
作者：弘历
朝代：清
体裁：七言绝句

浅紫深红缉万枝，书楼即事引清思。春华秋实胥权置，请看东平振藻时。
振藻楼
作者：弘历
朝代：清
体裁：七言绝句

秋晓岩林布嘉荫，风前埭卉舞芳蕤。文章大块蜚真藻，公干还嗤费绮思。
振藻楼口号
作者：弘历
朝代：清
体裁：七言绝句

凭揽书楼又一时，远峰近壑总呈奇。祇应默坐休轻咏，以静存之意会之。
振藻楼口号
作者：弘历
朝代：清
体裁：七言绝句

初来草木色如淡，数日之间浓蔚青。此藻问谁能会得，振之胥赖雨称灵。
振藻楼口号
作者：弘历
朝代：清
体裁：七言绝句

四壁题诗率已多，别生清会会如何。日中则昃月盈蚀，振藻知当戒太过。
振藻楼口号
作者：弘历
朝代：清
体裁：七言绝句

山叶山花各绮思，因时发那冀人知。是为振藻还韬藻，不啻风云月露词。
振藻楼口号
作者：弘历
朝代：清
体裁：七言绝句

开著楼窗万景披，流青飞翠互偨池。等閒不拟拈湘管，大块文章振藻时。
振藻楼口号
作者：弘历
朝代：清
体裁：七言绝句

步能拾级上高楼，佳景仍供吟以搜。四集诗成三万首，自嗤多矣更何求。
振藻楼口号
作者：弘历
朝代：清
体裁：七言绝句

虽云果实由花藻，花用应输果用资。楼额振诚因即景，家丞庶子尚当思。
挹春室
作者：弘历
朝代：清
体裁：六言诗

万物既形既色，四序曰嬗曰乘。总是乾元一气，不息化工独能。讵止花花草草，弗遗蠕蠕��。我意宁惟斯室，春台普愿同登。
挹泉榭
作者：弘历
朝代：清
体裁：古风

冰池无波澜，石泉弗冻凝。爱此常披练，胜彼平铺镜。小榭搆其上，偶来惬吟凭。动中静恒存，去而来递应。讵惟供畅目，实曰足怡性。
挹泉榭
作者：弘历
朝代：清
体裁：七言绝句

墙外平湖铺若镜，引流曲折到阶前。设非快雨新波涨，应笑空来此挹泉。
挹泉榭
作者：弘历
朝代：清
体裁：古风

导泉有高下，故致声清泠。为渠有曲折，故致波濎濙。小榭构其上，娱观还畅听。淙淙作复止，沄沄流亦渟。动静含妙机，挹之惬性灵。
挹泉榭
作者：弘历
朝代：清
体裁：古风

导流出石峡，作榭名挹泉。或曰斯假为，其真又奚然。日照香炉峰，三千尺飞悬。于此何同异，拟问李青莲。
挹泉榭
作者：弘历
朝代：清
体裁：古风

平流引墙外，落峡便成瀑。虽藉人工为，天然趣颇足。虚榭据峡上，挹清可蠲俗。盈耳声其金，谋目色其玉。久假即疑真，兴在武夷曲。
挹泉榭
作者：弘历
朝代：清
体裁：五言律诗

引流自墙外，曲折到阶前。叠石因成瀑，不丝亦唤弦。声依清入听，色涤俗都蠲。挹彼潦非泂，注兹心润田。
挹泉榭
作者：弘历
朝代：清
体裁：古风

榭俯引流水，渠疏墙外边。非泉乃曰挹，有若假藉然。既复思其通，何水而非泉。远近纵有别，盈科无异焉。坐以是之取，有本究精诠。
挹泉榭
作者：弘历
朝代：清
体裁：七言绝句

活泉阶下似流云，而更声饶琴瑟闻。恰喜一编书在手，洒然相映挹清芬。
挹泉榭
作者：弘历
朝代：清
体裁：七言绝句

阶临流水澹然披，容是文章声是诗。久坐何妨挹芳润，句成辄复步前移。
挹泉榭
作者：弘历
朝代：清
体裁：五言律诗

高流引墙外，出峡便如泉。乳窦明知假，珠帘宛看悬。回回萦榭畔，落落历窗前。一切惟名象，挹斯契幻然。
挹泉榭口号
作者：弘历
朝代：清
体裁：七言绝句

高水原从墙外引，挹泉假藉与名新。偶然思义冁然笑，即使真泉底是真。
挹泉榭有会
作者：弘历
朝代：清
体裁：七言绝句

本是平流墙外湖，一分高下势全殊。吾因絜矩用人道，器使量材视此夫。
挹清芬室得句
作者：弘历
朝代：清
体裁：古风

东湖水深鲜滋苇，西湖水浅多种莲。所以涉江采芙蓉，一再成咏藻鉴悬。堂之温室接左侧，向曾名曰挹清芬。兹来薰风方夏五，兼之逢闰候尚寒。绿蒲白芷近茁岸，湖中荷叶方田田。凭牖清芬何自挹，徒教孤负其名贤。比及盛开当六月，山庄欣对五沃妍。然而清芬亦此室，付以七字为周旋。
挹源书屋
作者：弘历
朝代：清
体裁：七言绝句

丁亥额题曰挹源，率因泉近欲穷元。政诠学业胥有始，愧未诣精可漫论。
挹源书屋
作者：弘历
朝代：清
体裁：古风

万事必有源，所以喻乎水。万泉久名庄，泉源实在此。建祠祈佑贶，利穑兴良耜。左右有隙地，点缀轩斋美。轩斋率对泉，挹之随处是。书屋偶翻书，治源味荀子。
挹源书屋
作者：弘历
朝代：清
体裁：五言律诗

万泉岂真万，多窦则诚多。全是北流水，半资南去河。挹源兹信易，问学可同么。细绎题檐额，惟增愧若何。
挹源书屋
作者：弘历
朝代：清
体裁：古风

于水斯有源，于治岂独无。水源可共人，治源实在吾。一心苟弗正，万事奚从模。克明尧著典，惟精舜垂谟。仰钻虽有志，瞠乎其后乎。
挹源书屋
作者：弘历
朝代：清
体裁：古风

兹乃泉源处，挹之即目前。虽然此诚易，为学岂易言。内圣与外王，其实非两端。尧舜及仲尼，惟是一心传。执中苟未能，捍格多见难。展书会理趣，顾名增恧旃。
挹源书屋
作者：弘历
朝代：清
体裁：七言绝句

数举其多以万言，泉宗因识此为源。心传道统宁殊此，书屋曾因申著论。
挹源书屋
作者：弘历
朝代：清
体裁：七言绝句

泉上书庐号挹源，宁惟清泚玩潺湲。学如未到精微处，可不翻然悔失言。
挹源书屋有怀
作者：弘历
朝代：清
体裁：七言律诗

泉宗即是泉源处，祠侧便为书屋名。内圣常思学源究，外王恒切政宗平。由来放卷吾胥愧，安望纪纲其有成。点缀漫疑因悦目，钩深每用惕衷情。
挹源书屋自箴
作者：弘历
朝代：清
体裁：古风

凡物必有源，泉源固在此。泉上搆书屋，学源在经史。设问出治源，非我其谁委。其源又在心，大公而已耳。如云请进之，则克己复礼。
挹源书屋自警
作者：弘历
朝代：清
体裁：七言律诗

万泉庄侧泉宗庙，傍庙书斋号挹源。为学因之悟根柢，观澜岂祇对潺湲。盈科混混江海放，成性存存道义门。偶有会心还自忸，恐防终是托空言。
挹秀书屋
作者：弘历
朝代：清
体裁：七言绝句

一牖当空耸碧岑，性灵适惬秀而深。注兹挹彼诚无竭，恺弟因思君子心。
挹秀书屋
作者：弘历
朝代：清
体裁：七言绝句

两言额屋许多时，偶俯蜃窗飒景披。虚室设无斯至者，不知挹秀付伊谁。
挹秀书屋
作者：弘历
朝代：清
体裁：五言律诗

书屋千峰里，嵚嵜秀以深。青林无别色，野鸟有佳音。景飒隔尘境，山空生道心。挹之恒不竭，信可畅清襟。
挹秀书屋
作者：弘历
朝代：清
体裁：七言绝句

书屋无过十笏宽，固非邺架插多般。偶然一卷閒披览，亦觉其中秀可餐。
挹秀书屋
作者：弘历
朝代：清
体裁：七言绝句

书屋芸编次第开，山光相映秀相陪。从来六艺多芳润，取裁由人自挹哉。
挹秀书屋
作者：弘历
朝代：清
体裁：五言律诗

依山为搆筑，自必有高低。拾级云廊达，凭窗夏景齐。近遥胥入画，芳润恰堪题。五字称挹者，一言惟秀兮。
挹秀书屋
作者：弘历
朝代：清
体裁：古风

升高必降卑，书屋憩挹秀。高足俯明朗，卑自蕴深透。高卑各有佳，升降胥偶遘。寄语高居者，漫以卑为陋。
挹秀书屋
作者：弘历
朝代：清
体裁：七言绝句

双文题额称研磨，讵在罨窗万景罗。几帙芸篇虽不语，似云秀固个中多。
挹秀书屋
作者：弘历
朝代：清
体裁：七言绝句

山中书屋原含秀，经雨山容秀更佳。林下过来犹滴露，风边披去欲开怀。
挹秀书屋
作者：弘历
朝代：清
体裁：五言律诗

山阴初卜筑，因迥得高居。至每为乘兴，坐还可检书。凌清志愈淡，瞰远目恒舒。秀则诚无忝，挹之斯有馀。
挹秀书屋
作者：弘历
朝代：清
体裁：五言律诗

岩廊一两转，书屋更清便。坐合留新什，閒还揽古编。日知则何有，阴惜乃诚然。却讶拈须际，数茎白胜前。
挹秀书屋
作者：弘历
朝代：清
体裁：五言律诗

廊转升今室，窗明展古书。六经无隐彼，一卷足开予。日永年成小，风清暑乍祛。四时秀不尽，挹处定何如。
挹秀书屋
作者：弘历
朝代：清
体裁：五言律诗

拾级回廊上，书斋别有天。筑基凌砧�，绕户祗云烟。众岫列帘下，古松当座前。乾坤易简现，即是玩韦编。
挹秀书屋
作者：弘历
朝代：清
体裁：七言绝句

曲廓委宛石梯通，窗罨山光近远中。芸帙稡来千古秀，挹之不尽用无穷。
挹秀书屋
作者：弘历
朝代：清
体裁：七言律诗

曲转回廊窈窕通，蜃窗绨几俯秋空。清风明月取无尽，山峙川流用不穷。石越瘦如道士醉，松惟孤见丈夫雄。玉壶冰弗纤尘著，岂计寻常指顾中。
挹秀书屋
作者：弘历
朝代：清
体裁：七言绝句

秀色四邻都可餐，挹之无尽憩之安。壁间旧句接新句，盟戒绮言却屡寒。
挹秀书屋
作者：弘历
朝代：清
体裁：五言律诗

秋山问题品，一字秀惟当。望处迎眸净，披来满意凉。丹枫非渲染，翠柏是真常。书屋得佳挹，何殊六艺芳。
挹秀书屋
作者：弘历
朝代：清
体裁：七言绝句

芸编插架静愔愔，取便翻看足沃心。六艺清芬真萃秀，挹之不藉更他寻。
挹秀书屋
作者：弘历
朝代：清
体裁：五言律诗

近山搆书屋，山景屋中收。挹秀有如是，于佳不厌求。枫疏红益染，松古绿还留。亦欲无言去，其如诗思投。
挹秀书屋
作者：弘历
朝代：清
体裁：七言绝句

逐处山房可贮书，贮书为问意何如。宁须富诩三万轴，无逸一篇已愧予。
挹秀书屋
作者：弘历
朝代：清
体裁：古风

逐处有书屋，坐便可读书。独是无多暇，兼之山径纡。偷閒一游揽，咏此复赏馀。安能把芸编，玩味探其腴。剽袭固非他，疏略实愧予。
挹秀书屋口号
作者：弘历
朝代：清
体裁：七言绝句

芸窗取朗贴玻璃，近景遐观了莫遗。小坐披吟成便去，自嗤何有读书时。
挹香堂
作者：弘历
朝代：清
体裁：七言绝句

都梁沈水不须焚，四季花芳鼻观薰。若论挹香心会处，六经以内得尊闻。
挹香室
作者：弘历
朝代：清
体裁：七言绝句

书室泠然近水边，益清花气拂文筵。一篇展读当消暑，正是濂溪说爱莲。
挹香室
作者：弘历
朝代：清
体裁：七言绝句

砌下千葩总递芬，架间万卷又霏芸。挹清真觉乐无射，火气宁须睡鸭焚。
挽程景伊联
作者：弘历
朝代：清
体裁：联

执笏无惭真宰相；盖棺还是老书生。
捉刀
作者：弘历
朝代：清
体裁：古风

俗以代人者，称之曰捉刀。盖祖宋新语，义庆之纪曹。其时见匈奴，自谓貌不豪。令季圭代之，虎床独坐高。已却立于旁，捉刀如效劳。是坐床为代，捉刀假侍僚。然此说谬悠，不足欺人淆。而亦成颠倒，捉坐宾主挠。匈奴既面见，岂无一言交。真假当立辨，适滋人笑调。复憎使者杰，追杀诚奸恌。前段已涉伪，后段尤偷佻。操奸固所鄙，刘记徒增嘲。
捉刀
作者：弘历
朝代：清
体裁：七言绝句

魏武自惭貌不扬，季圭雅望吓遐方。捉刀侍立非代作，代作还应属坐床。
捕鱼
作者：弘历
朝代：清
体裁：五言绝句

万顷沧波绿，千鳞锦鬣红。中流鼓枻处，乐与众人同。
捕鱼
作者：弘历
朝代：清
体裁：古风

内河不捕鱼，为是肫然养。外河每捕鱼，为恐悠然往。亦弗事�寒，仍向内河放。好生虽得一，公物乃失两。陡忆文王囿，弃罟恧以惘。
捕鱼
作者：弘历
朝代：清
体裁：七言绝句

几暇乘舟学捕鱼，施罛濊濊碍芙蕖。鲤鲢留取鲲鲕放，却为西湖蓄有馀。
捕鱼
作者：弘历
朝代：清
体裁：古风

堤分内外湖，置闸期节制。内湖育鳞族，蒸然繁其类。漏卮或旁出，潜跃乃于外。侵寻落野潦，釜烹同浪弃。乘閒命罟师，濊濊临流试。鲤鰋其品美，生放内湖既。鳢鲇其品恶，逮众尽分赐。纵之斯未能，挈入原有自。忽忆文王囿，却笑此何谓。
捕鱼
作者：弘历
朝代：清
体裁：古风

或曰捕鱼可致雨，无聊极思试为取。金钩甘饵已非时，逝梁发笱徒延伫。塞湖空阔潜族多，中流濊濊施网罟。小船深处提大纲，两岸拽行众邪许。徐牵密拢近浅涯，发发鳞类无潜所。鲤鲢鳣鲔不一足，强立泥中其意苦。观之盛哉思之怜，拣存一二悉放去。吾意在雨不在鱼，网师窃惜空力努。水寒可一不可再，薄行赏赐足酬汝。
捕鱼
作者：弘历
朝代：清
体裁：古风

捕鱼于闸外，放鱼于湖中。虽云网罟试，而非口食供。闸外将他逸，湖中养不穷。外厩还内厩，荀息语原同。游戏不忘学，寸阴惜以躬。
捕鱼
作者：弘历
朝代：清
体裁：古风

捕鱼可致雨，谚语为试诸。钓纲非素好，鳞类滋御湖。其间善恶混，善存恶当除。善者鲤与鲢，恶者鳢及鰅。罟师岂能别，一网收无馀。胥命置诸前，分别去取殊。鲤鲢命放去，鳢鰅赐众渔。行赏仍有颁，邪许群欢呼。别有鯸鱼种，齧草胜耘锄。东园藻荇多，俾食此种需。生获生纵之，中厩外厩如。怜其入网时，重活宁所图。鯸鱼适所安，藻荇去其芜。一举而两得，解闷聊为娱。举头赤日烈，缕云翻尽徂。雨占岂其然，回舟以嗟吁。
捕鱼戏言
作者：弘历
朝代：清
体裁：古风

内湖不捕鱼，外湖常捕鱼。捕鱼获外湖，放鱼于内湖。内湖鳞类孳，外湖人烹诸。于以示好生，亦因观水虞。然鱼岂得知，业已僵泥涂。救五于彼什，盖非彼所娱。更有人窃笑，盗取谁禁吾。
捕鳢鰋有怀
作者：弘历
朝代：清
体裁：古风

浚沼植菱芡，围以陂与塘。澄流深且阔，鳞属恣潜藏。在渊日以久，美恶类繁昌。一朝事搜捕，欲去其莠稂。惟此鳢鰋种，如彼兽中狼。君子所不食，太液安可容。况食其比伦，鲤鲫胥被戕。独恨顽恶流，偏足趋避方。网罶既难获，竿丝亦弗上。有人谓余言，鱼居水中央。截源涸其波，彼丑安逃亡。依策试为之，重施堤与防。鳢鰋伏污泥，所陈鲨鲢鲂。是谓思去恶，反为善类殃。世事有如此，对之增慨慷。
捡近稿偶志
作者：弘历
朝代：清
体裁：古风

少小学为文，韩苏有卓型。别裁及诗格，李杜真前旌。立言人所志，见道�孰能。自读宋儒书，始知朱与程。诏我为学方，主敬与存诚。空言信何补，要道在躬行。矧兹继百王，君师任匪轻。衡门有遗贤，安能致诸廷。沟壑有饿殍，安能饱以羹。返已率多惭，佳文何足称。有时雨未降，披衣宵立庭。既沾或苦潦，踟蹰复望晴。黍高稻宜低，夏耘春勤耕。望杏杏未红，瞻蒲蒲已青。织妇虑寒心，农夫望岁情。茅檐艰苦状，彷佛常共赓。结习难尽除，聊如劳者鸣。工拙非所论，岁月差可徵。诗史让少陵，我作方农经。
据各督抚奏报寿登百龄而五世同堂者复得四家因仍用赐张子翼前韵成什分书赐之
作者：弘历
朝代：清
体裁：七言律诗

纪元五十承天眷，述祖乾清叟宴张。汇报遂教来续续，特章岂独让堂堂。京畿齐粤四氏得，张郭刘钟五代昌。寿世庥徵真是罕，持盈保泰惕何遑。
据河南巡抚郑大进奏知尚未得雨雪因成是什
作者：弘历
朝代：清
体裁：七言律诗

京畿得雪山东雨，颙冀河南泽亦叨。谁识竟成虚望掷，翻因益切实愁牢。安临武涉滋犹鲜，彰卫开封普未遭。借粜虽行补苴耳，为之额手吁天膏。
捷地坝
作者：弘历
朝代：清
体裁：七言律诗

捷地原为减水闸，而今易坝议佥同。去高拓窄豫以泄，疏咽除淤恒有工。无碍漕艘来往度，那忘巡跸测量中。沿堤黔首漫言谢，尚虑茅檐或困穷。
捷报
作者：弘历
朝代：清
体裁：七言律诗

待围小憩坐孱颜，捷报飞传达玉关。奏牍机宜悉览遍，降蕃辎重尽遮还。千军直进伊西洱，二竖旋逃拔达山。除蔓斯之未底定，可辞画策旰宵间。
捷报
作者：弘历
朝代：清
体裁：古风

迩日捷报频频来，红旗益盼其至哉。西路已克山之岭，北路复据河之隈。下压旁击各尽力，弹丸勒围实易摧。噶喇依窜势必有，然亦岂能数月挨。蚁附群小固可恨，何妨汤网为之恢。降旨胁从与罔治，好生天德敬体怀。蒇功休息吾本志，回思久矣增徨徊。
捷来
作者：弘历
朝代：清
体裁：七言律诗

平陇驱巢守养牛，养牛复克捷音稠。虽然屡胜亦足喜，未得首凶那解忧。督率由来在志定，重轻岂可视佯投。用兵久矣惧兵甚，讵祇萧王叹白头。
排日
作者：弘历
朝代：清
体裁：七言律诗

排日诗章似例成，底须向导纪行程。括题略遍燕兮晋，取义相兼粗与精。祗以寄怀宵旰共，那期中律鬼神惊。较来幸胜常年者，志喜频因若雨晴。
排衙石口号
作者：弘历
朝代：清
体裁：七言绝句

致讥幸不同松下，旷览真教穷海涯。我自观民勤露冕，岂资卷石为排衙。
接京报知得雨
作者：弘历
朝代：清
体裁：五言律诗

当春例盼雨，艰致一犁逢。今岁来巡兖，欣闻十日重。岂其如避我，何以慰兹农。傍晚油云布，翘瞻意不悰。
接叶亭
作者：弘历
朝代：清
体裁：古风

依林搆小亭，林蔚亭接叶。虽非杜制茅，藉悟王传帖。月穿如搴㡢，风度似摇箑。飒沓与静谋，时节惟秋惬。本来却轻舆，径宜延步屧。
接叶亭口号
作者：弘历
朝代：清
体裁：七言绝句

春稚由来叶未施，接亭突兀祗寒枝。却看驹影阶前过，瞥眼浓阴会有时。
接秀山房
作者：弘历
朝代：清
体裁：五言律诗

雨足诸凡好，西山送秀来。爽真在襟袖，润直到根荄。圣日常悬照，薰风正阜财。徘徊瞻宝额，讶似过庭才。
接要楼
作者：弘历
朝代：清
体裁：古风

万景自纷投，岩楼称接要。事理每如斯，宜惟中窾窍。鸿钧私覆无，日月容光照。切已有进焉，毋作聪明耀。子曰为君难，一语中心劭。
接要楼
作者：弘历
朝代：清
体裁：古风

万物备于我，其接实已纷。然而有要焉，明诚反诸身。我每登此楼，顾名思义勤。岂惟供玩景，徒资耳目欣。明诚在克己，无欲乃入神。即景可契理，讵在徒云云。
接要楼
作者：弘历
朝代：清
体裁：七言绝句

云窗月户景来投，美不胜收择要收。恰似退之送温造，曰惟朝暮拔其尤。
接要楼
作者：弘历
朝代：清
体裁：古风

凡事都有要，接惟在得宜。苟以荒唐迎，未免颠倒施。其宜非外来，静受顺应之。万物备于我，子舆垂训词。讵祇揽景哉，吾将絜矩思。
接要楼
作者：弘历
朝代：清
体裁：七言绝句

田盘太古境惟仙，不系明亭暗窦连。试问今朝接何要，松青石白与飞泉。
接要楼作歌
作者：弘历
朝代：清
体裁：古风

高楼接要向所题，名虽率意颇具思。试思要为凡之对，得要御凡无不宜。千山万树围四邻，那能一一穷其奇。楼窗八面纳以朗，山庄每至必拾梯。曰高曰深莫弗具，一静千状呈前披。心不劳何况耳目，是得要乎犹然疑。然疑亦岂徒在此，吾将用之于万几。
接要楼口号
作者：弘历
朝代：清
体裁：七言绝句

佳景纷披应无暇，就中取要接其奇。梁家名迹观大略，是我常嗤今踵之。
接要楼口号
作者：弘历
朝代：清
体裁：七言绝句

无碍投来万景纷，接惟其要迥超群。试询于我相关切，图易思艰是所勤。
接要楼有会
作者：弘历
朝代：清
体裁：古风

万景纷目前，应接无暇空。然而得其要，亦弗劳心孔。得要自挈全，静寄庄名总。谧以待其纷，寂以观其动。憧憧泯往来，顺应那知冗。斯犹对景言，万几吾独重。得其要若何，敬凛三无奉。
接要楼有会
作者：弘历
朝代：清
体裁：古风

层楼对碧山，接要名久矣。斯以赏景言，万事胥一理。有凡亦有要，得要乃契旨。舍要而逐凡，纷驰无穷已。絜矩于为君，敬勤两字耳。
接要楼有会因成是什
作者：弘历
朝代：清
体裁：七言律诗

山庄静寄景无穷，举要接之易简通。松石春秋自殊状，云烟朝暮已非同。崇情常托诠象外，妙解不期揽结中。设以要言天下理，为君难实切吾躬。
揖山亭
作者：弘历
朝代：清
体裁：古风

亭畔介昂藏，博袖貌复苍。爱他好风度，不是拟元章。令人磬折者，却自揖山亭。可悟漆园论，主宾谁定形。
揖山亭
作者：弘历
朝代：清
体裁：五言律诗

四柱无窗牖，云岚对面扶。依稀相揖让，错磨可招呼。画景入描写，诗情自委输。还因笑米老，何必一峰孤。
揖山亭
作者：弘历
朝代：清
体裁：七言绝句

进之曰揖退云扬，春稚于山两未当。诡石笑斯言欠恰，可忘昔有米襄阳。
揖翠楼口号
作者：弘历
朝代：清
体裁：七言绝句

前度来时意存翠，今番翠满目中流。揖而胜者襄阳米，石不能移此若浮。
揽秀亭
作者：弘历
朝代：清
体裁：七言绝句

回廊几磴蹑而登，牖朗玻瓈亦可凭。诗格莫嫌贾岛瘦，一峰当面独清胜。
揽秀亭
作者：弘历
朝代：清
体裁：古风

复降入园门，门内雨香馆。仍各自为区，搆置就胜选。亭乃栖摇则，磴盘十数转。揽秀信所独，虚窗纳近远。譬如得其要，一善综千善。下磴即亩平，书馆廓然宛。先难而后获，万理无不筦。
揽秀亭
作者：弘历
朝代：清
体裁：古风

山馆已高邃，轻舆尚可到。亭子栖峻挺，砟硌艰径造。踏步试陟攀，或以难行告。无妨略扶掖，亦竟凭轩眺。四围无不秀，一揽会其妙。非傲济胜强，七发有明教。
揽秀亭
作者：弘历
朝代：清
体裁：七言绝句

窗对玻璃远避凉，新晴万壑闪烟光。青云丛界白玉道，秀润今朝揽异常。
揽秀亭
作者：弘历
朝代：清
体裁：七言绝句

萦青缭翠万峰罗，太古以来资益多。设较揽其秀久暂，予斯那得不输他。
揽秀亭叠丁未韵
作者：弘历
朝代：清
体裁：古风

历磴陟山亭，披窗俯书馆。高下岂有亟，幽旷各备选。都无百步遥，曲折成展转。揽者骋由近，秀者供自远。揽秀两胥忘，于何觅恶善。而亭付不知，骋供任其宛。亶得第一义，那复举倪筦。
揽胜轩
作者：弘历
朝代：清
体裁：七言律诗

盘云栈道出山巅，静室三间佛宇连。纵目直穷千里趣，置身真在大罗天。当秋野卉馡红锦，过雨遥峰濯紫莲。南北山川此间合，古今形胜望中全。
揽胜轩作
作者：弘历
朝代：清
体裁：七言律诗

天门此日又言羾，揽胜轩窗傍梵宫。侵晓忽生云叆靅，到山即遇雨溟濛。閒情望远吟无尽，旅景冲烟画莫工。小憩策骢就前路，魏文侯事讵相同。
揽胜轩作
作者：弘历
朝代：清
体裁：七言律诗

岩门扼要向南天，寺侧朗轩俯碧川。两岁未临真迅耳，一心回忆益悽然。香花供养溯慈迹，云汉瞻依洒泪泉。小憩便教鸣辔去，恨留终古祗诗篇。
揽胜轩作
作者：弘历
朝代：清
体裁：七言律诗

潇洒岩斋小憩迟，青枫露冷晓秋时。鸟啼花落自无住，此日前年了不移。远挹峰巅凉翠合，平临天半培风吹。朝岚坌入殊难状，却讶山灵能尔为。
揽胜轩作
作者：弘历
朝代：清
体裁：古风

萧寺据崇岭，烟岚时出没。地迥无俗尘，树古有嘉樾。便道礼法相，金风拂明发。坐我揽胜轩，薄爽侵眉发。翠旌转盘磴，骄马嘶芳埒。野花散晚馨，山果垂朱核。低眼睨鸟背，拂袖招云窟。所见总绝胜，拈吟兴无歇。稍事学伊蒲，憩息尝笋□。顿忘八珍味，藉以参禅悦。一晌适幽静，六辔侵寻别。山僧跪道旁，公案不须说。半院分汝住，饱宿清秋月。
揽胜轩小憩
作者：弘历
朝代：清
体裁：七言律诗

偶来精室憩征鞍，窗启岚光送晓寒。谷里蜺旌烟里度，座中羽骑画中看。盘盘古柏阴犹翠，的的秋英露未乾。不向空王陈罪福，阇黎空自羡人檀。
揽胜轩放歌
作者：弘历
朝代：清
体裁：古风

北河涧接南河涧，谷中晓气金风翻。须臾日出高峰朗，跋马真是羾天门。祗园左侧有精舍，我向名之揽胜轩。每来憩坐必揽胜，萦青缭白罗嶟嶟。偨池夏木犹馀翠，低蕤高叶纷翻㠾。九阍何必守虎豹，夔夔为忆三闾言。
揽镜发有白者偶成以志岁月
作者：弘历
朝代：清
体裁：七言律诗

鬓有二毛底事宣，盼霖伤逝两如煎。愁缘似我仍频遇，顺意惟人鲜或全。揽镜见霜初讶许，抚笺得句却怡然。五箴久矣能成诵，此似昌黎恰并年。
揽镜口号
作者：弘历
朝代：清
体裁：七言绝句

不曾揽镜已多时，白发盈颠讶对谁。叹我未尝言老者，即今言老亦其宜。
搆虚轩
作者：弘历
朝代：清
体裁：七言律诗

一伏山还一起崇，搆巅轩榭接虚空。讶堪星宿攀扪际，恰与春光酝酿同。无色阶前渐草绿，有心盆里逮梅红。清游半晌诗数首，可以言旋日欲中。
搆虚轩
作者：弘历
朝代：清
体裁：七言律诗

一岑独出自为高，上有文轩据迥皋。每到辄因飞逸兴，欲吟率就掞宣毫。西山雪积犹存素，北涧冰凝未作涛。大地凭虚虚岂尽，搆于斯乃傥然遭。
搆虚轩
作者：弘历
朝代：清
体裁：五言律诗

下临因迥搆，上出实邻虚。景澈云霞表，暑消风露馀。居高尘自避，望远意为舒。欹案宜何揽，尊卢时世书。
搆虚轩
作者：弘历
朝代：清
体裁：古风

云轩据别峰，琳宫遥对望。讶如搆于虚，何殊乾闼状。因悟四天下，于此应相仿。藏密弥六合，惟在一卷放。每每会心殊，因之题壁上。
搆虚轩
作者：弘历
朝代：清
体裁：五言律诗

别峰最上层，虚榭雅堪凭。与颢气俱尔，知祝融几曾。博疑逢子晋，啸或听孙登。理趣将诗境，于斯识妙凝。
搆虚轩
作者：弘历
朝代：清
体裁：古风

山阴别一峰，搆轩于其上。虽较寿山低，来脉由斯放。一伏始一起，屈信尺蠖状。同归而殊途，精义入神畅。云虚实非虚，虚空岂非相。
搆虚轩
作者：弘历
朝代：清
体裁：古风

山阴别一峰，虚轩搆其上。乘暇偶陟攀，原田畅俯望。麰麦及禾黍，芃绿微风飏。常年所艰致，何修得此况。玩景置幻缘，祈年希实状。
搆虚轩
作者：弘历
朝代：清
体裁：七言绝句

山阴胜处一攀跻，碧宇澄空霁景䨑。今日高轩会心别，都从文赋识端倪。
搆虚轩
作者：弘历
朝代：清
体裁：七言律诗

山顶书轩号搆虚，一时小憩意兴予。试看动以静为始，可悟无原有者初。风度由来贵酝藉，冶姚恰似递舒徐。虽然此咏虚之搆，究此虚为谁搆诸。
搆虚轩
作者：弘历
朝代：清
体裁：古风

岩轩曰搆虚，其义耐绎循。试思诸实相，孰非虚为因。既实仍复虚，动归静元真。即此轩之初，空阔俯嶙峋。几曾具一物，居然纳三春。更足会为文，搆思可契神。
搆虚轩
作者：弘历
朝代：清
体裁：五言律诗

峰顶书轩在，既登聊憩诸。烟郊俯览近，镫节恰临初。乐趣愿同彼，静思还启予。譬之春物鬯，其搆亦因虚。
搆虚轩
作者：弘历
朝代：清
体裁：七言绝句

峰顶云轩四望舒，天光物色总如如。斯时点笔欲成句，会以无形搆以虚。
搆虚轩
作者：弘历
朝代：清
体裁：五言律诗

峰顶敞云居，平陵若搆虚。碧窗试搴幌，绿野遍兴锄。集道难希彼，论文实起予。片时安五字，消得壁间书。
搆虚轩
作者：弘历
朝代：清
体裁：五言律诗

崇岭降且止，别冈势复抬。北瞻极空阔，南眺耸崔嵬。漫惜三春远，应知万景该。兴言何以搆，原是自虚来。
搆虚轩
作者：弘历
朝代：清
体裁：七言绝句

未鬯韶光来也徐，高轩默契偶凭诸。试看孚甲含胎者，其始由来搆以虚。
搆虚轩
作者：弘历
朝代：清
体裁：古风

莲宇冠层峰，别嶂此最迥。何必尽居佛，搆轩习吾静。游与颢气俱，坐觉小年永。澄观理气机，妙契神明境。泊然室生白，旷矣窗含景。独惜无多暇，恒此天倪省。
搆虚轩
作者：弘历
朝代：清
体裁：五言律诗

虚室翠微巅，搆来已阅年。春秋足风月，朝暮纳云烟。地迥村墟见，节临景物妍。相将祠太乙，总是为农田。
搆虚轩
作者：弘历
朝代：清
体裁：古风

轩据小冈顶，因名曰搆虚。即景抚嫩韶，静思于此如。其来本无方，其象乃有初。气和与物华，以是为权舆。辞玩周流处，妙哉惟不居。
搆虚轩
作者：弘历
朝代：清
体裁：古风

轩榭号搆虚，其理可言诸。梵称四天下，依空住无馀。试看实相纷，那非虚名居。谾然外既尔，廓然内亦如。苟以方为文，小哉其饰车。
搆虚轩
作者：弘历
朝代：清
体裁：古风

迥轩名搆虚，疑取乾闼譬。是语落第二，聊语第一谛。须弥四天下，都大空中寄。齐州九点烟，曰山河大地。虚即实有邻，实离虚无际。谁能不盖物，与究甚深义。
搆虚轩
作者：弘历
朝代：清
体裁：古风

陟降复登高，高处云轩在。前过未留题，斯来若有待。迩日旸雨时，有风爽增倍。纵目望苑外，绿畴蔚每每。大地住虚空，名轩所以乃。
搆虚轩口号
作者：弘历
朝代：清
体裁：七言绝句

小憩云轩近颢空，促成七字八叉中。兴将景究来何处，试问搆虚是异同。
搆虚轩口号
作者：弘历
朝代：清
体裁：七言绝句

峰顶虚轩接颢空，别峰绀宇镜光中。傥来搆思于何会，缥渺依稀正复同。
搆虚轩有会
作者：弘历
朝代：清
体裁：七言律诗

山阳冻解山阴冻，位置阴阳天地心。寒暑相催又成岁，去来无定孰而今。为轩因迥楚望惬，得句搆虚羲象吟。变动不居真视此，丁将军注底须寻。
搆虚轩自警
作者：弘历
朝代：清
体裁：七言绝句

层轩雅似搆于虚，思义由来足起予。忠论谠言受有益，九州四海蕴无馀。
搆虚轩自警
作者：弘历
朝代：清
体裁：七言律诗

起伏山形卑复高，轩居其顶称清邀。天低适可虚为友，霞举因之兴与豪。偶值閒偷居乃逸，虽然和雇作斯劳。迥临纵目还自警，明察当思物莫逃。
搆虚轩言志
作者：弘历
朝代：清
体裁：古风

万寿山阴别小峰，具体而微颇㟪�。若论龙脉西北来，起伏权舆实由此。峰顶书轩名搆虚，隐辚茈虒檐楹里。过门不入有底忙，山灵应笑粗疏矣。入而少坐便言归，亦我宿缘鲜暇耳。暂游豫复戒留连，同一失之或胜彼。
搴芳书屋
作者：弘历
朝代：清
体裁：五言律诗

清閒步曲径，书屋得幽偏。古树敷今荫，秋风易夏缘。蛩声细鼓吹，峰色朗帷筵。六艺饶芳润，于兹漱以搴。
搴芳书屋口号
作者：弘历
朝代：清
体裁：七言绝句

是处山清水复清，天然六艺面前呈。问谁漱者宜居此，合俾吴中陆士衡。
搴芳书屋得句
作者：弘历
朝代：清
体裁：五言律诗

澄观斋右侧，馀地搆书堂。云壁四时翠，芸编万古芳。惜驹如隙过，得免并蹄忘。选字题檐额，谢家思义长。
携众春园并雪浪石稿本以归因命董邦达图之三叠前韵
作者：弘历
朝代：清
体裁：古风

磊磊白石如□屯，苏诗说项石以尊。我临定武寻遗迹，寒雅叫树山黄昏。丹青思命传神手，塾师徒遇三家村。规模才得具约略，若为祠宇若为门。一峰已点长髭眼，三径应貌香光魂。古屋萧萧阒以寂，疏松落落盘其根。憩游为想韩苏躅，苔藓全蚀波涛痕。由来忘筌乃近道，刻舟求者奚足论。此物颇幸仇池石，至今安在高丽盆。剪烛清吟参结习，地炉活火方温存。
携和亲王游山作
作者：弘历
朝代：清
体裁：七言律诗

雨后春山恰好登，牵来御马与同乘。卅年前兴尔应忆，七字立成我尚能。莫负韶光绘如许，试看霜鬓点俱增。偶然屧步休誇健，许掾风流底足称。
携手曲
作者：弘历
朝代：清
体裁：古风

白者知为马，牝牡犹待选。黑者知为乌，雌雄更难辨。置酒三层台，新声飏宛转。密席近携手，低语通情款。情则各蕴衷，对面千里远。
携瓶撷芳
作者：弘历
朝代：清
体裁：古风

携瓶撷芳华，满院春光骀。云胡尚拘墟，却向花间采。折柳伤生意，拗花得毋乃。粉蝶惜堕芬，翩跹逐飘蕾。有人怪蝶痴，已却不知悔。试看去年春，依旧枝头在。